Hollad: 0,00 €\nEchuiñ hoc'h urzh-prenañ\nBodad aozadurioù sevenadurel brezhonek\nFañch an Uhel 3 - Gwreg an Ankoù\n200vet deiz-ha-bloaz ganedigezh Fañch an Uhel\nFañch an Uhel zo bet ganet e Plouared d’ar 6 a viz Even 1821 ha marvet e Kemper d’ar 26 a viz C’hwevrer 1895.\nDedennet e oa gant al lennegezh hag ez eas da gelenner. Goude bezañ lakaet da voullañ ar mister kozh « Santez Trifina hag ar Roue Arzhur » e c’houlennas digant ministrerezh an deskadurezh kefridi da zastum danevelloù kozh Breizh, e Bro-Dreger dreist-holl. Embann a reas e labour e div levrenn « Gwerzioù Breiz-Izel » e 1868 ha 1874.\nE 1881 e voe anvet da virour e Dielloù Penn-ar-Bed.\nSavet e voe un delwenn en e enor e 1906 a c’heller gwelet war blasenn Plouared. Beziet eo e bered Plouared.\nBep miz e kinnigimp unan eus ar c’hontadennoù bet dastumet gantañ hag embannet e pemp levrenn gant Al Liamm adalek 1984 betek 1994. Menegiñ a reomp ivez amañ labour prizius Joseph Ollivier (1878-1946) en deus renablet en un doare skiantel kontadennoù an Uhel.\nKontadenn miz Meurzh 2021: Gwreg an Ankoù\nGwreg an Ankoù\nUr wech e oa, ur wech e vo,\nKomañsamant an holl gaozioù;\nN'eus na mar na marteze\nEn deus tri zroad an trebez.\nUr wezh e oa unan gozh chomet hep pried, dre ma n'he doa kavet hini ebet, me oar vat. Tremenet he doa he daou-ugent vloaz, hag e vije an dud o lâret dezhi, evit ober goap :\n- C’hwi a zimezo c'hoazh, Marc'harid.\n- Ya, ya, emezi, pa zegouezho an Ankoù d'am c'hlask.\nUn deiz, en miz Eost, e oa oc'h aozañ evit lein an dornerien, pa zegouezhas unan 'barzh an ti hag a c'houlennas diganti :\n- Ma c'homer a rafet da bried?\n- Piv oc'h-c'hwi?\n- An Ankoù.\n- Neuze ho kemerin.\nHa kerkent e laosk eno he bazh-yod hag e red d'al leur hag e lâr d'an dornerien :\n- Deut d'ho lein pa garfet, me a zo o vont kuit ; me ac'h a da zimeziñ.\n- N'eo ket posupl, Marc'harid ! A lâras an holl.\n- Eo avat, degouezhet eo ma fried, an Ankoù, d'am c’herc'hat.\nNeuze e lâras an Ankoù dezhi, a-raok mont kuit, pediñ ar re a garje, n'hen gwelje ken nemet da zeiz an eured, hag ec'h eas kuit.\nPa voe degouezhet deiz an eured, en em gavas arre ar pried nevez, deut da gerc'hat danvez e wreg, hag e voe ur pred kaer. Ma lâras d'e wreg nevez kimiadiñ eus he c'herent ha mignoned, nemet ur breur bihan, he filhor dezhi, a oa en e gavell kousket, hag a welje c'hoazh, marteze. Lâret a reas dezhi ivez kemer ganti un tamm kreun bara, da grignat p'he dije naon, rak pell-pell o doa da vont, hag ouzhpenn lâret d'he filhor bihan e oa en e gavell dont d'he gwelet, pa vije degouezhet bras, ha derc'hel da vont war-du ar sav-heol. Neuze ec'h ejont kuit o-daou.\nMont a raent war an avel, pell, pelloc'h c'hoazh, ma c'houlennas Marc'harid ha ne oant ket degouezhet tost c'hoazh?\n- Ur pennad mat hon eus c'hoazh da ober.\n- Me a zo skuizh, ha n'hellan ket mont pelloc'h hep diskuizhañ ha debriñ un tammig.\nMa chomjont da ziskuizhañ ha da dremen an noz en ur chapel gozh.\n- Krign da damm bara, mar 'teus naon, a lâras an Ankoù d'e wreg nevez, evit me ne zebrin tamm.\nAn deiz war-lerc'h ar beure setu-int arre en hent ; mont a reont arre pell, pell, ma skuizhe Marc'harid, hag e c'houlennas arre :\n- N'omp ket erru tost c'hoazh?\n- Eo, tostaat a reomp ; ne welet ket a-raok deoc'h ur voger uhel?\n- Eo, sur.\n- Eno emañ ma zi.\nAntren a reont 'barzh ar porzh.\n- Jezuz ! Evel ma eo kaer an traoù amañ ! a lâras Marc'harid.\nEno e oa o chom ar sav-Heol. Bep beure ec'h ae kuit war-dro c'hwech eur, hag e tistroe arre war-dro c'hwech eur d'an abardaez, ha ne ouie ket Marc'harid pelec'h ec'h ae ; hec'h-unan e chome e-pad an deiz. Ne vanke netra dezhi 'barzh ar c'hastell kaer-se, ha kement a c'hoantae a en em gave raktal. Ha koulskoude e skuizhe o vezañ evel-se hec'h-unan.\nUn deiz, pa oa o vale er porzh, e welas unan o tont gant ar menez. Ma voe souezhet, rak ne zeue den en-dro d'ar c'hastell-se. Hemañ a ziskenne bepred, hag en-berr ec'h antreas 'barzh ar porzh. Anavezout a ra neuze Marc'harid he breur bihan, a oa en e gavell, pa zeuas eus ar gêr, ha setu-int da em vriata, ha d ouelañ gant joa.\n- Pelec'h emañ ivez ma breur-kaer, ma lârin demat dezhañ.\n- Ne ouzon, ma breurig kaezh ; bep beure ec'h a kuit, war-dro c'hwec'h eur, ha ne zistro nemet da c'hwech eur d'an abardaez, ha ne lâr ket din pelec'h ec'h a.\n- Ma ! Me a c'houlenno digantañ en-berr pelec'h ec'h a evel-se bep beure.\nWar-dro c'hwech eur d'an abardaez, pa zegouezhas mestr ar c'hastell er gêr, ec'h anavezas e vreur-kaer, hag en doe joa vras eus hen gwelet.\n- Pelec'h ec'h it-c'hwi bep beure, ma breur-kaer, ma lezet ma c'hoar hec'h-unan er gêr?\n- Da ober tro ar bed, breurig.\n- Jezuz ! Ma breur-kaer, c'hwi avat a zle gwelet traoù kaer ! Me gare ma lezfec'h da vont ivez ganeoc'h, ur wezh.\n- Ma ! Warc'hoazh ar beure e c'halli dont ganin ; met n'eus forzh petra a weli, na lâr ger ebet, pe n'am gweli ken.\n- Ma ! Ne lârin ger ebet.\nAn deiz war-lerc'h ar beure ec'h eont o-daou asambles, krog ar paotr en dorn e vreur-kaer. Mont a reont, mont a reont ! Ma kouezh e dog gant an avel.\n- Gortozit un tammig, breur-kaer, ma tapin ma zog a zo kouezhet.\nMet kerkent ha m'en doa lâret ar 'c'homzoù-se, e kollas ar gwel anezhañ, hag e retornas d'ar gêr.\n- Ac'hanta! A lâras e c'hoar, p'hen gwelas o tont, desket a 'teus un dra bennak?\n- N'am eus ket sur, ma c'hoarig paour ; pa oamp o vont, ma zog a gouezhas gant an avel, ma lâris d'am breur-kaer gortoz un tammig 'vit m'hen dastumjen, ha kerkent am eus kollet ar gwel anezhañ ; met n'eus forzh, warc'hoazh ar beure e c'houlennin mont gantañ arre. Hag e tiwallin mat da lâret ur ger hepken.\nPa zistroas e vreur-kaer, war-dro c'hwec'h eur d'an abardaez, e c'houlennas digantañ arre :\n- Kontant oc'h ma breur-kaer ec'h afen ganeoc'h c'hoazh warc'hoazh ar beure ?\n- Ya a-walc'h ; met na lâr ket ur ger, pe n'am gweli ken biken.\n- Ma ! Ar wezh-mañ e taolin pled mat.\nSetu ma 'z eont asambles arre, an deiz war-lerc'h ar beure. Kouezhañ a ra arre e dog 'barzh ur stêr, hag e ankouaas arre da lâret :\n- Gortozet un tammig, ma breur-kaer, ma tastumin ma zog a zo kouezhet en dour!\nHa kerkent e koll arre ar gwel eus e vreur-kaer, hag en em gav e-unan. Distreiñ a ra d'ar gêr, trist ha droukkontant anezhañ e-unan.\nAn deiz war-lerc'h ar beure e lez e vreur-kaer anezhañ da vont c'hoazh, evit an deirvet gwezh. Mont a reont, mont a reont ; kouezhañ a ra arre e dog ; met an dro-mañ ne lâr ger ebet. Tremen a reont neuze a-us d'ur park 'lec'h ma wel an douar goloet a goulmed wenn, hag en o c'hreiz e oa div du ; hag ar re wenn a zastume keuneud munut, hag o lakae en ur bern awan an div du ; ha pa voe goloet an div-mañ, e lakajont an tan 'barzh ar bern keuneud.\nC'hoant a-walc'h en doa da c'houlenn petra e oa kement-se ; met ne lâras ger ebet koulskoude.\nPelloc'h e tegouezhjont dirak un nor vras. E vreur-kaer a antreas, hag eñ a chomas er-maez, hag e voe lâret dezhañ chom da c'hortoz eno, ha mar teuje c'hoant dezhañ da antren ivez, n'en dije netra da ober nemet terriñ ur bod derv glas, hag hen boutañ indan an nor. Pa oa eno o c'hortoz, e welas o tiskenn war ur wezenn lore ur bagad evned ; hag e chomjont eno ur pennad da richanañ. Neuze e nijont holl kuit, o kas gante en o beg pep a zelienn lore ; hag e lezjont an delioù lore-se da gouezhañ damdost eno.\nUr pennadig goude e tiskennas war ar memes gwezenn-lore, hag e rejont c'hoazh muioc'h a drouz, hag o vont kuit, e kasjont gante ivez pep a zelienn lore, hag o lezjont ivez da gouezhañ met un tamm pelloc'h.\nGoude ar re-mañ, e tiskennas un drivet bagad evned war ar memes gwezenn-lore, hag e rejont c'hoazh muioc'h a drouz, hag o vont kuit, e kasjont gante ivez pep a zelienn lore ; met ar re-mañ n'o lezjont ket da gouezhañ.\nSouezhet e oa gant ar pezh a wele, hag e lâre dezhañ e-unan :\n- Daoust petra eo kement-se?\nPa voe skuizh o c'hortoz, e torras ur bod derv glas, goloet a zelioù, hag hen bountas indan an nor, 'lec'h ma wele ur roudenn ruz. Kerkent e krogas an tan er bod glas hag e voe devet betek e zorn.\n- Hola ! Emezañ, aze avat eo tomm!\nHa ne c'hoantae ken mont e-barzh.\nE vreur-kaer a zeuas e-maez, pa voe degouezhet an amzer, hag e tistrojont d'ar gêr o-daou asambles. Pa oant o tont, e c'houlennas digantañ :\n- Petra eo, breur-kae, ar bagad evned am eus gwelet o tiskenn war ur wezenn-lore, ha goude bezañ richanet ha graet trouz eno ur pennadig, ez int nijet kuit, o kas gante en o begoù pep a zelienn lore, o deus lezet da gouezhañ d'an douar prestik goude ?\n- Ar re-se a zo tud bet en oferenn, ha n'o deus pedet nemet un tammig, hag o delioù lore a zo kouezhet digante 'lec'h m'o deus ankouet o Doue.\n- Hag ar bagad evned all a zo diskennet prestik goude war ar memes gwezenn-lore, o deus richanet ivez un tammig muioc'h, hag o deus lezet o delioù-lore da gouezhañ un tammig pelloc'h?\n- Ar re-se a zo tud bet en oferenn, evel ar re gentañ, hag o deus pedet un tamm muioc'h, hag o Doue a zo aet pelloc'h gante, met nann betek ar gêr.\n- Hag an drivet bagad a zo diskennet war ar memes gwezenn, hag o deus richanet kalz pelloc'h, ha n'o deus ket lezet da gouezhañ o delioù-lore ?\n- Ar re-se eo an dud o deus pedet mat, a-greiz o c'halonoù hag ez eo aet gante o Doue betek ar gêr.\n- Hag ar goulmed wenn am eus gwelet 'barzh ur park o tastum keuneud munut da zeviñ div goulm du a oa en o c'hreiz ; ha bremañ e welan ez eo an div goulm du deut gwenn evel ar re all ?\n- An div goulm du-se a oa ho tad hag ho mamm oc'h ober pinijenn eus o fec'hedoù. Emaint bremañ dirak Doue, en e varadoz !\nMa oant degouezhet a-benn neuze e-tal ar c'hastell, hag ec’h antrejont. Ur pennad goude e lâras d'e vreur-kaer :\n- Me am eus c'hoant distreiñ d'ar gêr bremañ.\n- Distreiñ d'ar gêr ! Ha da betra ?\n- Da welet ma zud, ha da vevañ gante.\n- Met paourkaezh, pemp kant vloaz a zo abaoe ma 'z out amañ ! Da holl gerent a zo marv pell a zo, hag el lec'h ma oa da di, a zo bremañ ur wezenn-derv vras ha brein gant ar gozhni.\nKontet gant Frañseza an Ewen, gwreg Tregoat, en parrouz Pederneg.\nKontadennoù ar Bobl - levrenn 3, Embannet gant Al Liamm, 1989\nAn daou dort\nKontadenn miz C'hwevrer 2021: An daou dort\nUr wech e oa daou dort, Nonnig ha Gabig, hag e oant mignoned o-daou. Kemenerien e oant o-daou, ha bemdez ec’h aent da labourat d’an tiegezhioù war ar maez, pep hini en e du. Un noz, pa oa Nonnig o tistreiñ eus e devzh, diwezhat un tammig, degouezhet en lann Penn-ar-Roc’hoù, e klevas mouezhigoù o kanañ evel-henn:\nDilun, dimeurzh ha dimerc’her...\nDaoust piv a zo o kanañ evel-se? A lâras ennañ e-unan.\nHag e tostaas, goustadik. Sklaer e oa al loar, hag e welas an dañserien noz, a zo kornandoned, krog dorn eus dorn, o tañsal en kelc’h hag o kanañ. Unan a gane a-raok:\nHa ne lârent nemet se. Nonnig en devoa klevet alies komz eus an dañserien noz, met biskoazh n’en devoa gwelet anezhe, hag a en em guzhas drek ur roc’hell, evit sellet oute. Met gwelet e voe prestik, ha tapet en kreiz ar c’helc’h. Hag i neuze da zañsal ha da dreiñ en-dro dezhañ, ha da ganañ wash evit biskoazh:\nHa da lâret da Nonnig:\n- Deus ganimp ivez!\nNonnig na oa ket ur paotr aonik, hag ec’h eas en dañs; setu-eñ da dreiñ ha da ganañ gante:\n- Ha goude? A lâras; gwall verr eo ho son.\n- N’eus ken, a larjônt dezhañ.\n- Penaos n’eus ken? Perak ne lâret ket ivez:\nHa diziaou ha digwener\n- Ya avat! A lârjont holl, se zo brav-kaer. Hag i da ganañ neuze:\nDilun, dimeurzh ha dimerc’her,\nHa diziaou ha digwener!\nHa da vont en-dro, en-dro! Pa c’hoantaas Nonnig mont kuit, e lârjont an eil d’egile:\n- Petra a rofomp d’an den-mañ, evit bezañ hiraet ha bravaet hon son?\n- An dra a garo; arc’hant hag aour kement ha ma c’houlenno, pe bezañ didortet.\n- Ma karet ma didortañ avat, a lâras Nonnig, ne c’houlennan ket diganeoc’h.\nHa kerkent e voe lemmet e dort dezhañ, hag e tistroas d’ar gêr, skañv hag eeun, ha zoken ur paotr koant.\nAn deiz war-lerc’h, pa welas e vignon Gabig anezhañ, e voe souezhet bras.\n- Petra ? Emezañ... hag e selle eus e gein... ha da dort!\n- Aet kuit, evel ma welez.\n- Penaos eta eo c’hoarvezet kement-se?\nHag e kontas dezhañ evel ma oa c’hoarvezet an dra.\n- A! Me aio ivez, emberr da noz, da Benn-ar-Roc’hoù, da welet an dañserien noz.\nHag e reas evel ma en devoa lâret. Pa erruas ’barzh al lanneg, e oa arre ar gornandoned o tañsal hag o kanañ:\nHag e troent, hag e lampent! Gabig a dostaas, hag e lârjont dezhañ:\n- Deus da zañsal ganimp ivez!\nHa setu Gabig dorn eus dorn gante, ha da zañsal ha da ganañ evelte:\n- Ha goude? a lâras.\n- N’eus ken: petra, c’hwi a oar c’hoazh?\n- Ya da!\n- O lârit eta! Lârit eta!\nHa disadorn ha disul!\n- O! Se n’eo ket mat! Se na junt ket! Hon sonig a oa koant kaer a-raok, ha n’eo ken bremañ! Petra vo graet dezhañ?\n- Lakaat dezhañ tort egile, a lâras unan.\n- Ya, ya, lakaat tort egile war e hini.\nHag e voe peget tort Nonnig dezhañ war e hini, hag e tistroas d’ar gêr e giz-se, droug ennañ ha mezhus bras, m’ho ped da grediñ.\nHag evel-se, ar peurrest e vuhez, e rankas dougen daou vec’h, e hini hag hini e gamarad.\nDastumet en Plouared\nKontadennoù ar Bobl - levrenn 4, Embannet gant Al Liamm, 1989\nKontadenn miz Genver 2021: Ar plac’h hag an naer, ganet war un hevelep tro gant ur wreg\nAR PLAC'H HAG AN NAER, GANET\nWAR UN HEVELEP TRO GANT UR WREG\nUr wezh e oa un aotrou pinvik hag e bried, euredet pell amzer a oa, ha n’o devoa bugel ebet hag e oant glac’haret a gement-se. Bet e oant en kalz a lec’hioù santel, o pediñ Doue hag e vamm benniget da reiñ dezhe ur bugel, paotr pe blac’h, ha ne ouient ken petra da ober.\nUn deiz, e-pad an nevezamzer, pa oant o tont eus ar Folgoad, e welent a bep tu, en hentoù hag er parkoù, laboused-nij, ha naered, ha tougesed, hag holl o devoa klodadoù re vihan, hag e tiskouezent bezañ eürus. Ma teuas neuze ar wreg da lâret, o welet kement-se:\n- Mar rofe an Aotrou Doue ur bugel din, ha pa rankfen genel gantañ un naer, pe un touseg, ne raen forzh!\nKement-se na oa ket ur gomz vat. Setu ma teuas da vezañ brasez hepdale, hag e oa stad enni, hag en he fried ivez. Pa voe deut an amzer, e c’hanas ur plac’h vihan, ur bugel kaer a-walc’h, met un naer a oa rodellet en-dro d’he goug. An naer a em dirodellas eus en-dro a c’houg ar bugel, hag ac’h eas er-maez an ti da em guzhañ indan ar geot, el liorzh a oa drek an ti.\nBadezet e voe ar bugel ha anvet Levenez, abalamour da levenez he mamm hag he zad, hag e teue da greskiñ bemdez en yec’hed hag en koantiri, met roud an naer a oa chomet en-dro d’he goug, evel ur c’harkan ruz, ha netra n’halle hen kas kuit, kaer a oa frotañ gant bep seurt louzoù.\nPa voe deut Levenez da vezañ ur grenardenn war-dro daouzek vloaz, un deiz pa oa he-unan o vale ’barzh al liorzh, drek an ti, e voe souezhet-bras o klevet ur vouezh o lâret:\nDemat, ma c’hoarig ! Demat dit, ma c’hoarig Levenez!...\nKaer he devoa sellet, ne wele den, hag ar vouezh a oa koulskoude tost dezhi. Ma em lakaas da glask e-touez ar bodennoù, hag e kavas un naer. Ma leuskas ur griadenn gant an aon. Met an naer a gomzas neuze evel un den hag a lâras dezhi:\n- N’ho pet ket aon, n’am eus droug ebet da ober deoc’h ma c’hoarig!...\n- Jezuz! Chwi ma c’hoar, un naer!\n- Ya, an hini he deus ho kanet he deus ma ganet ivez war an hevelep tro.\n- Ha penaos e c’hallfe kement-se bezañ?\n- Setu penaos ho tad hag ho mamm a oa euredet pell amzer a oa, ha n’o devoa bugel ebet. Un deiz ma oant aet d’ar Folgoad da bediñ Doue da reiñ dezhe ur bugel, evel ma oa koulz an nevezamzer, pa oant o tistreiñ d’ar gêr, e welent a bep tu, en hentoù hag er parkoù, a bep seurt loened hag amprevaned ha gante-holl klodadoù re vihan, betek an naered hag an touseged. Ma teuas hon mamm da lâret neuze:\n- Mar kar Doue reiñ din ur bugel, ha pa rankfen genel gantañ un naer, ne ran ket a forzh!\nMa voe graet evel ma lâras, hag e c’hanas ur plac’h vihan hag un naer, ar plac’h eo c’hwi, an naer eo me, hag evel-se ez oc’h ma c’hoar. En-dro d’ho koug cz oan rodellet, ha ma roud a zo eno c’hoazh, ha n’eus nemedon hag a c’hallfe hen kas kuit. N’hoc’h eus ket ezhomm da gaout aon, na mezh ivez ouzhin-me, rak ne c’hoantaan deoc’h nemet pep vad, evel ma welfet diwezhatoc’h. Hepdale e teufet da zimeziñ...\n- O ! Nann avat, a lâras Levenez, me na youlan ket dimeziñ.\n- Eo, dimeziñ a refet, ha koulskoude e ve welloc’h deoc’h ne zimezfec’h ket.\n- Met penaos kas kuit ar c’harkan ruz a zo en-dro d’am goug?\n- It d’ar gêr ha degaset din amañ un hanaf leun a laezh livrizh, hag ul lien gwenn, hag e welfet neuze.\nMont a ra Levenez d’an ti, ha distreiñ kerkent d’al liorzh, ha ganti un hanaf leun a laezh livrizh, hag ul lien gwenn. N’ he devoa ken aon eus an naer. Lakaat a eure an hanaf war an douar, hag an naer a lammas kerkent e-barzh. Goude chom el laezh ur pennadig, e teuas arre er-maez, hag e lâras da Levenez gourvez war ar c’hlazenn. Pa voe gourvezet ar plac’hig, e em rodellas en-dro d’he goug, e chomas evel-se ur pennadig, hag e em dirodellas neuze, hag e lâras dezhi:\n- Frotet bremañ ho koug gant al lien gwenn, el-lec’h emañ ar c’harkan ruz.\nAr plac’hig a reas evel-se, ha kerkent setu aet kuit ar c’harkan.\n- Na lâret ket d’ho mamm, na d’ho tad ivez, eme an naer, penaos hoc’h eus graet evit kas kuit ar c’harkan.\nAn naer a em guzhas arre indan ar geot, ha Levenez a deuas d’ar gêr, ha stad enni.\n- Sellet, a lâras kerkent d’he mamm, sellet ma goug, ar c’harkan ruz a zo aet kuit!...\n- Ha penaos eo c’hoarvezet kement-se, petra a’ teus graet?\n- Netra, mamm, anezhañ e-unan eo aet kuit, dre youl Doue.\n- Lâret din, ma merc’h, eme an tad, piv en deus graet kement-se, ha me a roio kalz a arc’hant dezhañ.\n- N’ eo den ebet, ma zad, youl Doue, ha netra ken.\nDre ma teue Levenez en oad, ez oa koantoc’h bemdez, hag ar baotred yaouank ar muiañ pinvik eus ar vro a deue da ober al lez dezhi, met lâret a rae dezhe-holl ne dimezje ket. Dont a eure ivez un aotrou yaouank, a vro bell, emezañ, ha ne anaveze den anezhañ. Hemañ a blijas dezhi. Setu ma voent dimezet hag euredet. Pa voe fin d’ar gouelioù ha d’ar festoù, ar pried nevez a gasas e wreg gantañ d’e gastell, ur c’hastell ar c’haerañ. Eno n’he devoa netra da ober bemdez nemet bale e jardinoù ar c’hastell, ha gwiskañ bep seurt dilhad kaeroc’h-ouzh-kaeroc’h, hag em sellet er melezouroù. Holl kement a c’hoantae a vije kavet dezhi.\nHe fried ac’h ae alies eus ar gêr, da vale, e-pad daou, tri devezh, hag ouzhpenn, hag e leze ganti holl alc’hwezoù ar c’hastell, nemet unan hepken, hini ur gambr vihan. Bale a rae dre holl gambroù ar c’hastell, hag e wele a bep seurt traoù, holl kaeroc’h pe gaeroc’h. Pa dremene e-biou d’ar gambr difennet, e lâre bep tro : "Daoust petra a zo aze ivez?". Hag he devoa c’hoant bras d’he digeriñ, rak an alc’hwez a oa ganti ivez, evel ar re all, met ne grede ket. Dougerez e oa. He fried, o welet anezhi un tammig trist, un deiz, dre ma oa he spered troet bepred gant ar gambr difennet, a c’houlennas diganti:\n- Petra a c’hoantaet, ma c’halonig? Lâret din, ha n’eus forzh petra a c’houlennfet, ho pezo.\n- Ne c’hoantaan netra evit bremañ, emezi, nemet ur c’hrank-mor.\nMont a ra kerkent d’an aod, da glask dezhi ur c’hrank-mor. Met kerkent ha ma voe troet e seulioù, Levenez, na bade ken gant ar c’hoant da c’hout petra a oa er gambr difennet, a digoras an nor... Met kerkent e kouezhas d’an douar, gant ar spont hag an euzh, o welet nav gwreg yaouank, hag holl dougerezed, en istribilh eus un treust, hag ur c’hrog houarn indan groñch pep hini anezhe!... Pa difallaas, e tastumas an alc’hwez a oa kouezhet er gwad, hag e serras an nor, hag ec’h eas buan da skrivañ ul lizher da lâret d’he zad ha d’he mamm dont d’he c’herc’hat hep koll amzer, dre ma oa o vont da goll he buhez, mar ne deujent prim-ha-prim. Pa voe skrivet he lizher, e stagas anezhañ en kerc’henn ur c’hi bihan a oa deut ganti eus ar gêr, hag e lâras dezhañ:\n- Kas al lizher-se d’am zad ha d’am mamm ha na goll ket a amzer, ma c’hiig kaezh, rak emañ ar marv war ma seulioù!\nMont a ra ar c’hi, buanañ ma c’hall, lennet eo al lizher gant an tad hag ar vamm, ha setu-int kerkent da ouelañ, ha da estlammiñ. An naer a degouezhas neuze en ti, hag a lâras dezhe:\n- Hastet pignat war varc’h, ho-taou, ha na gollet ket a amzer, pe e vo marv ho merc’h pa errufet!\nHag ec’h eas er-maez kerkent neuze. Pa errujont en kastell o mab-kaer, ez oa hemañ o stlejañ o merc’h dre ar porzh, diwar-bouez he blev. Un naer fuloret a erruas ivez er porzh kerkent hag i, hag ec’h eas war-eeun d’an den fall, hag e flemmas anezhañ en e droad. Ma kouezhas kerkent d’an douar. An naer a lammas warnañ hag a dennas dezhañ e daoulagad er-maez e benn, hag e varvas kerkent, gant un eonenn en e c’henoù.\nLevenez a c’hanas neuze war al lec’h ur bugel bihan, hag he zad hag he mamm, pa weljont se, a lâre e oa mat lazhañ ar bugel, gant aon e vije heñvel eus e dad. Ar pezh a voe graet. Neuze e c’hoantajont ober badeziñ an naer : met ar veleien na youlent ket he badeziñ, ha ne voe ket graet.\nMa en divije gallet mestr ar c’hastell lazhañ Levenez, evel e wragez all, e vije bet e dekvet, hag en devije lazhet ugent o lazhañ dek, hag e vije aet neuze da sorser. Ez oa o vont da vezañ, met Doue na youlas ket !\nKontet gant Anna al Levrienn, matezh, a barrouz Prad, 1871\nKontadennoù ar Bobl - Levrenn 1, embannet gant Al Liamm pajenn 275. 1984\nDouenwenn, maeronez an amourouzien!\nLidomp Santez Douenwenn, maeronez an amourouzien, d'ar 25 a viz Genver.\nKartennoù niverel e stumm .pdf digoust da bellgargañ amañ.\nHag anavezout a rit santez Douenwenn, maeronez an amourouzien?\nTostaat a ra mare gouel sant Valentin, gant ar charre a ya da heul. Ha gouzout a rit ez eus eus un dra damheñvel evit ar Gelted, a vez lidet dreist-holl e Kembre, met a zo (pe a oa betek nevez ’zo) anavezet e Breizh ivez?\nEno, e Bro-Gembre, eo anavezet dreist-holl gant ar stumm Dwynwenn, met skrivadurioù all a gaver: Dwyn, Donwen, Donwenna, Dunwen, Thenova... Lidet e vez d'ar 25 a viz Genver.\nBevañ a rae er 5vet kantved hag e oa-hi unan a-douez 24 merc'h ar priñs Brychan Breicheinog. Koant ar bam e oa-hi, hervez kont, ken-kaer hag an heol.\nE karantez e oa-hi gant Maelon, ha hemañ a oa e karantez ganti, ken e oa. Ar pezh a zo, ne felle ket dezhi dimeziñ gantañ. N'eo ket sklaer ar perag. Hervez doareoù an istor he devoa c'hoant da vont da leanez, da seurez, pe e oa kinniget d'ur priñs all gant he zad. Hag ar paourkaezh Maelon, eñ, ne gomprene ket perak, pe ne c'houlenne ket kompren. Doaniet gant prez he muiañ-karet e tec'has homañ rakañ ha mont da guzh en ur c'hoad. En noz, dre he huñvre, e voe desket dezhi gant un ael penaos ober un enep-c'hwistantin da derriñ d'e garantez.\nNe voe ket heuliet mat a-walc'h, moarvat, ar bozologiezh pa voe kinniget an died da Vaelon rak terriñ a reas kement ha ken bihan d'e vroud en he c'heñver ma voe troet e skorn.\nPediñ c'hwek a reas Douenwenn neuze da gaout tri mennad: 1. ma vije diskornet Maelon; 2. ma vije disammet kement gwir amourouz diouzh droug ar garantez, pe dre lakaat an div galon da vleuniañ asambles, pe dre derriñ ar gwall garantez gouzañvet gant unan hepken; 3. na vije den ebet o klask dimeziñ ganti. Mont a reas d'en em staliañ en ul lec'h didud-krenn, un enezennig er-maez da Enez-Vôn, Ynys Llanddwyn.\nDiwar-se e teuas santez Douewenn da vezañ maeronez an holl amourouzien. Gouzout a reer evel-se e oa bet ar barzh Dafydd ap Gwilym, er 14vet kantved, o c'houlenn diganti reiñ Morfudd dezhañ, ar plac'h a gare. Gwall hardizh e oa hor paotr pa oa eus Morfudd ur plac'h dimezet dija!\nBrudet-kenañ e oa al lec'h er 16vet kantved ma veze graet pardonioù ha dont a reas da vezañ lec'h pinvidikañ ar c'horn-bro.\nEno ez eus ur feunteun sakr: Ffynon Dwynwen. Gallout a reer gouzout gwirionez ur garantez en ur deuler bruzun bara enni, ha goude-se ledañ ur mouchouer war c'horre an dour. Mar deu ur silienn bennak da zirenkañ anezhañ ec'h eo mat ar sinad! Aesoc'h zo, ma verv an dour e-keit ha m'emaoc'h war al lec'h ez eo mat ar jeu.\nPedet e vez ivez evit gwareziñ ha pareañ loened doñv.\nUn diazez pagan a zo moarvat d'an holl draoù-se. Feunteunioù karantez a gaver ivez e Breizh, gant an elfennoù-se: bruzun, sili, pezhioù dilhad... evel e feunteun Sant-Eflamm e Plistin, ha tost-tost eo gouel ar santez-se (25 a viz Genver) da ouel bras ar merc'hed en deiziadur ar Gelted, ar 1añ a viz C'hwevrer. An doueezed eo ivez a oa karget da wareziñ al loened.\nPorthddwyn e Kembre zo dediet dezhi ivez, hag un iliz e Kernev-Veur. E Breizh eo dindan an anv Douinenn, Touin, Touina, Ouin eo anavezet... Enoret e vez e Plouha, Sant-Loup, Pleudihen, da skouer. E Sant-Maloù ivez e oa ur chapel "Sainte-Ouine" (dediet goude da "Saint-Ouen"!) war Enez ar Grand Bé. Ur foar vras a e-pad miz e Sant-Maloù (er bloaz-mañ etre an 18 a viz Genver hag ar 16 a viz C'hwevrer), anvet «Foire de Sainte-Ouine», gwechall e oa brudet evit bezañ ar mare hag al lec'h evit ar yaouankizoù da glask o far.\nBerzh a ra ar gouel-se mui-ouzh-mui e Kembre. Boas e vezer da brofañ bleunioù, chokolad ha loaioù-karantez hollvrudet Kembre da geñver an deiz-se, kalzik a gartennoù a vez kaset ivez. Arabat ankouaat eta ar 25 a viz Genver!\n© Kuzul ar Brezhoneg\nNevez-amzer ar varzhed\n«Nevez-amzer ar varzhed» - REOLIADUR AR C'HOÑKOUR BARZHONIEZH\ndigor betek an 20 a viz C’hwevrer 2021\nDigor eo ar c'honkour barzhoniezh aozet gant Mediaoueg Plistin d'an holl e Frañs a-bezh, ha tri rummad divyezhek a zo ennañ : "yaouank", "tud deuet" ha 'tud a vicher", e galleg pe e brezhoneg. Kasit ho parzhonegoù, bizskrivet pe dornskrivet, ur bajennad A4 a hirder dezhe d'ar muiañ, o plediñ dre ret gant an dodenn lakaet er bloaz-mañ gant «Nevez-amzer ar varzhed»: Ar c‘hoant\nGant ar barzhonegoù e vo lakaet daveoù ha oad ar gonkourerien, ha kaset e vefont dre bostel da mediatheque@plestinlesgreves.com pe, a-hend-all, dre lizher post da«Nevez-amzer ar varzhed» - Mediaoueg-plasenn Auvelais - 22310 PLISTIN peotramant c'hoazh laosket war-blas.\nDarempred 02 96 35 60 42 pe mediatheque@plestinlesgreves.com\nKemer perzh er c'honkour a zo evit mann hag a dalvez bezañ a-du gant embannadur nanngopret an oberennoù gant ar Vediaoueg, ispisial en dastumad barzhonegoù a vo embannet goude ar c'honkourha kavet da amprestiñ e mediaoueg Plistin. « Reiñ ar prizioù » a vo graet d'ar gwener 19 a viz Meurzh da 6e d'abardaez e Sal An Dour Meur e Plistin. Ar re ac'h ay ar prizioù 1añ gante a vo profet dezhe ur goumanant ur bloaz da vediaoueg Plistin, pe plasoù evit arvestoù e Sal An Dour Meur, pe plasoù e sinema An Douron. An holl genstriverien a vo aze en deiz-se a resevo levrioù.\n«Pebezh nec’h don, pebezh c’hoant da gaout un dra all, Estreget ur vro, ur pennad amzer, ur vuhez, Pebezh c’hoant, marteze temzoù-ene all...» A estlamme Fernando Pessoa indan maskl Álvaro de Campos. E portugaleg ivez e vezer liammet ouzh ar stered gant ar c’hoant. Rak an «dezir»-se zo kouezhet war-eeun eus ar stered hag ar c’heuzioù latin: eus sidus, sideris e teu desiderare. Evel un oabl o lintrañ gant an ezvezañsoù. Evel un mell dedenn bras n’haller ket bevañ hepañ. Ur c’hoant kozh-douar, biskoazh diskoulmet, biskoazh torret, biskoazh sevenet. (...) setu erru Nevez-amzer ar C’hoant. (...) Eus ar peurrivin, a gas betek netra an Nirvana, betek c’hoant diziwezh Eros. Eus ar gwall c’hoant da gaout dudi kaer (...) betek ar c’hoant bevañ bresk ha sioul-sibouron (...) Eus Philippe Desportes, a felle dezhañ bezañ renet gant ar c’hoant dispont nemetken, betek spleen santimantel Alain Souchon, en deus lakaet diskanoù hag eñvorennoù en hon fennoù: Mon premier c’est Désir...Eus Kantik ar c’hantikoù betek c’hoantoù diskiantet an trede milved-mañ en arvar, pep tra a chom war gorre ar gerioù. Ha krediñ asambles, en e greizon donañ.»\nSophie Nauleau, Renerez arzel «Nevez-amzer ar varzhed»\nAbadenn Pikous Dibikous war RKB\nMagali Baron deus Kuzul ar Brezhoneg a ro deoc’h un nebeud mennozhioù betegoût e chomfe profoù Nedeleg ganeoc’h da brenañ !\nMarie Sidonie Kermenguy\nKastell-Paol 1876 - Gwened 1969\nPêrig ha Aziliz\n... Brav e oa bet an amzer e-pad an deiz, met d’an abardaez e stagas ar glav da gouezhañ, an avel da c’hwezhañ ha ne ehanas ket a-raok an noz. Daoust ma veze aketus d’he labour, Oliv a selle bep an amzer ouzh an hent bras lec’h tremene kalz a dud war o zroad, war o marc’hoù-houarn, e gweturioù, er c’hirri-dre-dan ; ur pennad oa bet, end-eeun war-dreujoù an ti o sellet ouzh an dud o tont d’ar gêr diouzh an noz : “ Pegeit e chomi aze da vantriñ ? ” eme he mamm, o tont eus a zu-mañ, bet oc’h ober ur varvailhadenn.\n“ Dare eo koan, va mamm ”, emezi, “ hag edon o kemer an aer vat. ”\n“ An aer vat, an aer vat? ” eme ar vamm, rust outi, “ Kas an hunvreoù didalvoud eus da benn, a lavaran dit, ha kerzh da dorchañ frioù ar re vihan en ti ! Ne vezi ket gwelloc’h evit pakañ glav evel ma rez! ”\n“ Disglavet on, va mamm, gant an apoueilh a zo dioc’h an nor, ” eme Oliv en un huanadenn. Met he mamm he chachas en ti en ul lavaret :\n“ Ne garan ket e vez rendaelet ouzhin! Deus raktal pe e kousto ker dit! Morse n’em eus pleget d’am bugale ha ne rin biken, goude ma vijen hanter kant vloaz! ”\nAr verc’h a rankas sentiñ, doujus oa ouzh he zud ha boazet da gerzhet eeun, met he spered a rede hag he c’halon a lamme ; ne ouie ket perak he devoa c’hoant gouelañ, ha bremañ ne grede ket zoken treiñ he fenn ouzh ar prenestr, gant aon da vezañ gourdrouzet. He mamm, evit doare, a oa divinerez ; lennet he devoa e kalon he merc’h ; gouzout a rae edo Oliv o klask gwelet Maoris ar Stang o tont eus ar redadeg, rak klevet he devoa oa aet war e varc’h-houarn asambles gant e gamalad Job ha ne felle ket dezhi e vije c’hoarzhet d’he merc’h diwar-benn ur paotr yaouank.\nOliv en he gwele, n’oa ket gouest da gousket; skuilhañ rae daeroù, rak kalet oa bet he mamm outi, ha diaes e kave abalamour ma n’he devoa ket klevet anv eus a Vaoris ; outi hec’h-unan e lavare : “ Petra soñjfe Aziliz ma welfe va fenn teñval ? Va aliañ he deus graet, pell a zo, da gas ar menoz-se eus va spered, ha ne c’hellan ket disoñjal! O Gwerc’hez Vari, va sikourit ! ” Ar ger diwezhañ he devoa laosket evit disammañ he c’halon, hag ivez abalamour ma oa spontet o klevet trouz er maez ; kaout a rae dezhi e oa unan bennak o klask dont en ti. Ar wech kentañ ma klevas, ne fiñvas ket, met pa gavas dezhi e tostae an dud, e c’halvas he zad...\nTennet eus Feiz ha Breiz niv Gwengolo 1932.\nKatalog Nedeleg 2020\nKatalog Nedeleg 2020, Keleier an embann n° 24, zo deuet er-maez: kavet vo ennañ nevezentioù ar bloaz hag un dibab levrioù marc'had-mat.\nPrizioù da dalvezout betek an 31 a viz Genver 2021. Paeamant dre chekenn pe dreuzvankadenn war anv Kuzul ar Brezhoneg. Evit an estrenvro deuit e darempred ganeomp.\nRakprenadenn Adembannadur geriadur Français-Breton Martial Ménard adwelet, reizhet ha kresket\nMa fell deoc'h paeañ dre dreuzvankadenn, deuit e darempred ganeomp.\n"Etrezomp-ni e brezhoneg" gant Daniel Doujet\nKronikennoù "Etrezomp-ni e brezhoneg"\nBep Gwener e vo war lec'hienn Emglev Bro an Oriant ur gronikenn nevez e brezhoneg. A bep sort a vo kavet e-barzh, diàr-benn hor bro, hor yezh, hor sevenadur a-wezhadoù, ha diàr-benn traoù arall ivez gwezhadoù arall. Pennadoù berr a-walc’h e vint, get un nebeud gerioù displeget, a-benn aesaat ar c’hompren anezhe. Lennadenn vat d’an holl neuze !\nTachenn Volta 2\n1 straed Ampère\nPellgomz: +33 (0)2.96.48.03.00\nDigor eus al Lun d'ar Gwener\n8e30 - 12e\n13e30 - 17e\nHeuilhit ac'hanomp war Twitter @KuzulB\nHeuilhit ac'hanomp war Facebook


Buhez ar Sent/1894/Guillou, Eskop - Wikimammenn\nBuhez ar Sent/1894/Guillou, Eskop\n◄ Martha Guillou, Eskop Ignas a Loiola ►\nEnn aoun e veze ato na vije ket pourveet da ezommou ar beorien egiz ma’z oa dleet, ha pa n’en deveze mui he-unan pe a dra da ober aluzenn, ec’h ampreste digant ar re all. Setu petra oue kaoz ma ne c’hellaz sina netra da zen araok mervel : roet en doa dija kement en devoa. He aked d’ar bedenn a ioa ive braz meurbed, ha goude beza lavaret he vrevier, e lavare c’hoaz bemdez levr ar salmou penn-da-benn. Aliez, e leac’h kousket enn he vele, e kouske var ann douar pe var zolier he gambr, ha n’euz fors piou a vije o leina ganthan, ne zebre he-unan nemed boued dister. Ne eve nemed dour ken nebeut, pe dour livet gant eunn diveradenn vin.\nSant Guillou a oue tentet enn he iaouankiz gant eur plac’h divezet ; mes trec’hi a eure ann dentasion enn eur gemeret ann teac’h evel Joseph guech all. Mar teu unan bennag da glask ho tougen d’ar pec’hed evelse, n’oc’h euz ken da ober ken nebeut nemed tec’het, tec’het dioc’htu : mar chomit da argila emaoc’h kollet. Ha mar d-eo ann drouk-spered he-unan a dent ac’hanhoc’h dre ar zonjou a laka enn ho penn pe dre ann ioulou a laka enn ho kaloun, n’oc’h euz c’hoaz nemed eunn dra da ober : trei buhan, trei dioc’htu ho spered da zonjal e traou all, ha goulenn sikour digant Doue, digant ar Verc’hez hag hoc’h eal mad, dre eur bedennik verr bennag pe dre eur zell hebken euz ho spered hag euz ho kaloun varzu ann env. Mar chomit da zelaou ann diaoul, mar kountit re var ho nerz hoc’h-unan, emaoc’h kollet adarre. Tenzor ar burete ne c’hell beza miret gant den nemed var bouez beilla, pedi, difiziout ac’hanomp hon-unan ha tec’het dioc’h ar pec’hed evel dioc’h eunn aer-viber.\nAdtapet diwar « https://br.wikisource.org/w/index.php?title=Buhez_ar_Sent/1894/Guillou,_Eskop&oldid=29124 »\nKemmoù diwezhañ degaset d'ar bajenn-mañ d'an 12 Kzu 2011, da 19:18.


Ar c’henta Miz Mari/Jesus ganed - Wikimammenn\nAr c’henta Miz Mari/Jesus ganed\nF. Hallégouët, 1868 (p. 76-81)\n◄ Ar Verc’hez var c’hed da c’henel Jesus Jesus ganed Purification ar Verc’hez ►\nPa oe Mari prest da c’henel Jesus, e roas an Impalaer August an urz da ober ur roll eus an dud a oa var an douar, ac e rancas peb ini mont da vro e dud. Mari ha Josef en em lacaas eta en ent da vont eus Nazaret da Vetleem, kear David, o veza ma oant o daou eus lignez David. Ur veach tenn ; rag ar goanv a oa, meneziou da dreuzi, ac e oent pevar dervez en ent. Pa en em gavsont e Betleem e cavsont an hostaleriou leun a dud, deuet di eveldo, ac e rancsont loja en ur c’hraou. Eno eo, en noz, e lacaas Mari Jesus er bed, Jesus guir Doue, guir den ive. En eur c’henel Jesus, Mari ne zantas nep seurt poan ebed, ac e santas en ene ur joa, n’euz joa ebed er vuez-ma da dostaat. An Elez a ganas Gloria in Excelsis. Gloar an Eou, da Zoue, ha var an douar joa d’an dud. Ac e lavarsont d’ar bastoret, a oa gant o loened en noz, oa ganed o Zalver ; ac e teusont d’ar c’hraou, ac e taoulinsont dirag ar Mabic Jesus da anaout o Doue, gant ur galon humbl ha devod.\nDigeri ar galon da Jesus ha da Vari. Senti.\nEvit senti ouz an Impalaer, Mari en em lacaas en ent gant Josef, da vont da Vetleem. Eno e velas Mam Doue an oriou o serra outi, o veza ma oa paour, ac e rancas clasc loj en ur c’hraou. Ne reas clem ebed, nac ’evit beza scuiz, nac evit caout riou, nac evit guelet Betleemis o serra o d-or outi. Eno Mari a zesc deoc’h gouzav ar riou, an domder, peb seurt amzer evel ma eo red ober evit caout muioc’h a-ze a joa en Ee. Comprenit ive pegen euruz eo an ini a vez disprized, goapeed abalamour da Jesus-Christ, ac abalamour ma sent ouz e lezenn !\nMari lezed er meaz gant keris Betleem, a c’hanas Jesus en ur c’hraou. Pet guech eo bet ar Vam vad-se o skei var d-or ho calon evit lacaat Jesus da c’henel eno. Serred oc’h euz an or outi. Perac ? Allas ! n’oa plas ebed mui dezi en ur galon leun eus peb seurt carantez fall. Cassit ar re-ze er meaz, ha digorit da Vari, ma lacaï Jesus da c’henel en ho calon, ma lacaï ac’hanoc’h d’e garet. Mar oc’h euz c’hoant da garet Jesus, it da Vetleem : evesaït ouz ar c’hrouadur a zo eno en ur c’hraou, ac ho calon a deneraïo. Silaouit e glemmou. Perac e voel ? Truez en deuz ouz oc’h ene. Goude en em lacaat ken dister da velet, e ranc c’hoas beza tached ouz ur groaz evidoc’h... O ! Ha me an den cousgoude ! Un Doue stad avoalc’h eus va ene, da rei e vuez evit va savetei, ha me ne raan van ebed eus va silvidigez !\nMari a adoras e Mab, en anavezas evit e Doue, gant ur feiz cre, ac er c’hemeras gant resped, gant ur galon humbl, gant calz a garantez ac a joa, ac a ofras aneza evit silvidigez an oll. Oc’h-unan, goude communia, perac ne rafec’h ket ive actou evel ar re-ze ? Mari a vailluras ar Mabic Jesus, ac ur c’hraou a zervichas deza da gavel. Ha c’hui ne glaskit marteze nemet traou caer ac eaz en dro deoc’h. Da Jesus ar ienien ac an dienez, ha d’in-me atao an traou mad ac eaz ; da Jesus an dispriz ha d’in-me an enor... Pebez kem, pebez dissevel etre Jesus ha me ! Daoust ha Mari, ac i a c’hallo va anaout evit e c’hrouadur, mar bezan atao ken dissevel diouz Jesus, e c’henta ganed ?\nDigorit ho calon da Jesus, pa c’houlenno digor o tigass deoc’h sonjou mad, ha prometit deza e vezoc’h mad da zenti, pa eo ar vertuz-se eo a ziscuezas o tont da Vetleem da c’henel.\nUr marc’hadour devod, ur christen diouz ar penn, a roe, da zeiz Nedelec, o lein da dri baour : da ur c’hrouadur, da ur vam, ha da ur goaz paour, en enor d’ar famill santel, Jesus, Mari ha Josef. Var e varo, e velas Jesus o tont d’en em lacaat diraza gant ar Verc’hez ha sant Josef, ive, ac e lavaras Jesus deza : Pa es beuz roed da zibri deom-ni ken aliez, da zeiz Nedelec, e teui ganeomp brema da loja d’an Ee. Ar marc’hadour-se a vouie penaoz dreist savarou ar bed-ma, ac a-dreuz e aferou all, biza d’ar baradoz.\nAdtapet diwar « https://br.wikisource.org/w/index.php?title=Ar_c’henta_Miz_Mari/Jesus_ganed&oldid=47024 »\nKemmoù diwezhañ degaset d'ar bajenn-mañ d'an 1 Kzu 2012, da 11:23.


Pajenn:Le Gonidec - Bibl Santel pe Levr ar Skritur Sakr, eil levr.djvu/677 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/677\ndalc’h ar péz éc’h eûz, évit na vézô rôed da zén da gurunen.\n12. Néb a vézô gounidek, é likiinn anézhan̄ da beûl é templ va Doué, ha na’z ai mui er-méaz : hag é skrivinn war-n-ézhan̄ hanô va Doué, hag hanô kéar va Doué, Jéruzalem nevez, a ziskenn eûz ann én̄v digan̄t va Doué, ha va hanô nevez.\n13. Néb en deûz diskouarn, ra zélaouô ar péz a lavar ar Spéred d’ann Ilizou.\n14. Skrîv ivé da éal Iliz Laodiséa : Chétu pétrâ a lavar ann hini a zô ar wirionez hé-unan, ann tést féal ha gwîrion, penn-abek krouidigez Doué :\n15. Mé a anavez da ôberiou, hag a oar pénaoz n’oud na ién, na tomm. Mé a garfé é vijez ién pé domm ;\n16. Hogen ô véza ma’z oud klouar, ha na’z oud na ién, na tomm, éz ann d’az c’houéda eûz va génou.\n17. Lavaroud a réz : Pinvidig ounn, ha karged a vadou, ha n’em euz ézomm a nétrâ ; ha na ouzoud két pénaoz oud reûzeûdik, ha kéaz, ha paour, ha dall, ha noaz.\n18. Alia a rann d’îd préna digan-én̄ aour arnodet gan̄d ann tân, évid don̄d da véza pinvidik ; ha diḻad gwenn, évid en em wiska, hag évit kuza da noazder ; hag eul louzou da larda da zaou-lagad, évit ma wéli.\n19. Mé a grôz hag a gastiz ar ré a garann. Béz éta oazuz, ha grâ pinijen.\n20. Chétu émounn é-tâl ann ôr, hag é skôann. Mar klev eur ré va mouéz, ha mar tigor ann ôr d’in, éz inn enn hé dî, hag é koañinn gan̄t-han̄, hag hén̄ gan-én̄.\n21. Néb a vézô gounidek, é likiinn anézhan̄ da azéza gan̄-én̄ war va zrôn ; ével goudé béza bét gounidek va-unan, ounn béd azézet gan̄t va Zâd war hé drôn.\n22. Néb en deûz diskouarn, ra zélaouô ar péz a lavar ar Spéred d’ann Ilizou.\n1. Goudé-zé é selliz : ha chétu é wéliz eunn ôr digor enn én̄v : hag ar gen̄ta mouéz em boa klevet é c’hiz soun eunn drompiḻ, a lavaraz d’in : Pîñ aman̄, hag é tiskouézinn d’îd ann traou a dlé c’hoarvézout goudé-hen.\n2. Ha râk-tâl é oenn estlammet é spéred : ha chétu é wéliz eunn trôn savet enn én̄v, hag eur ré azézet war ann trôn.\n3. Hag ann hini a oa azézet a oa hén̄vel a zoaré oud eur méan japs ha sardin : hag eur ganévéden a ioa enn-drô d’ann trôn-zé, hag a oa hen̄vel a zoaré oud eunn émérôden.\n4. Hag enn-drô d’ann trôn-zé éz oa pevar-ugen̄t trôn bihanoc’h ; ha war ann trônou-zé pévar-ugen̄t dén-kôz, gwisket gan̄d diḻad gwenn, gan̄t kurunennou aour war hô fennou.\n5. Hag eûz ann trôn é tilammé luc’hed, kurunou, ha mouésiou : ha dirâg ann trôn éz oa seiz kleuzeûr en̄tanet, péré eo seiz Spéred Doué.\n6. Ha dirâg ann trôn éz oa ével eur môr gwer hén̄vel out strin̄k : hag é-kreiz ann trôn, hag enn-drô d’ann trôn éz oa pévar loen leûn a zaou-lagad araog hag adrén̄.\n7. Al loen ken̄ta a oa hén̄vel oud eul léon, hag ann eil loen a oa hén̄vel oud eul leûé, hag ann trédé loen en doa eunn dremm ével hini eunn dén, hag ar pévaré loen a oa hén̄vel oud eunn er war-nich.\n8. Ar pévar loen hô doa péb a c’houéac’h askel ; ha leûn é oan̄t a zaou-lagad war-dro hag enn diabarz : ha na éhanen̄t da lavarout nôz-deiz ; San̄t, San̄t, San̄t eo ann Aotrou Doué holl-c’halloudek, péhini a oa, hag a zô, hag a dlé don̄t.\n9. Ha pa rôé al loéned-zé gloar, hag énor, ha trugarez d’ann hini a zô azézet war ann trôn, hag a zô béô é amzeriou ann amzeriou :\n10. Ar pevar-ugen̄t dén-kôz a stoué dirâg ann hini a oa azézet war ann trôn, hag a azeûlé ann hini a zô béô é amzeriou ann amzeriou, hag a daolé hô c’hurunennou dirâg ann trôn, ô lavarout :\n11. Dellézeg oud, Aotrou hon Doué, da gaoud ar c’hloar, ann énor, hag ar galloud ; râk té éc’h eûz krouet pép-\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/677&oldid=156406 »\nKemmoù diwezhañ degaset d'ar bajenn-mañ d'an 21 C'hwe 2020, da 11:55.


Owain ap Gruffydd (1100? – 28 a viz Du 1170), roue Gwynedd, anvet ivez Owain Gwynedd (Owen e saozneg) a zo gwelet evel unan eus brasañ rouaned Kembre a-raok e vab-bihan, Llywelyn Fawr. « Owain Gwynedd » a vez graet anezhañ alies abalamour d'un Owain ap Gruffydd all, a oa priñs e Powys, hag anavezet ivez evel Owain Cyfeiliog.\nBanniel rouaned Gwynedd (tierniezh Aberffraw) en XIIvet ha XIIIvet kantved.\n2 Ren gant Cadwaladr\n3 Brezel ouzh Powys\nGanet e voe e vab Owain Gwynedd en Enez Von war-dro 1100. Mab e oa da Gruffydd ap Cynan ha da Angharad ferch Owain, e bried.\nE dad Gruffydd ap Cynan a voe roue Gwynedd e-pad ur pennad amzer hir, goude ma voe distroadet meur a wech. 62 vloaz e renas, hag ober a reas eus e rouantelezh an hini greñvañ e Kembre. Stourm a reas gant poan ouzh an Normaned. Pa voe erru re gozh Gruffydd ap Cynan da vont d'an emgann e kasas e vibien en e lec'h, Owain, Cadwallon ha Cadwaladr. Meur a wech ez eas an trec'h gante war an Normaned ha rouaned vihan all eus ar vro. Mervel a eure Cadwallon e 1132, met Owain ha Cadwaladr, graet ganto emglev gant Gruffudd ap Rhys eus Deheubarth, a drec'has war an Normaned e Crug Mawr e-kichen Aberteifi, ha kemer a rejont rouantelezh Ceredigion.\nRen gant CadwaladrAozañ\nPa varvas Gruffydd en 1137 en em gavas Owain gant ur gurunenn hag ur rouantelezh kreñv, met ret e oa dezhañ rannañ ar mad gant Cadwaladr. En 1143 e oa bet tamallet Cadwaladr da vezañ lakaet lazhañ Anarawd ap Gruffydd eus Deheubarth hag Owain a gasas e vab, Hywel ab Owain Gwynedd, da gemer digantañ e zouaroù en hanternoz Ceredigion. Diwar neuze e renas e-unan en hanternoz Kembre, petra bennak ma'c'h adskoulmas gant e vreur Cadwaladr. Hogen, e 1155 e kasas Cadwaladr d'an harlu.\nBrezel ouzh PowysAozañ\nHervez ar vojenn e oa Madog, unan eus mibien Owain, a dreuzas ar Meurvor Atlantel da drevadenniñ Amerika.\nAnv eus Owain a zo meur a wech e romantoù istorel Ellis Peters, a c'hoarvez war-dro Amwythig gant ar « Breur Cadfael ».\nAdtapet diwar « https://br.wikipedia.org/w/index.php?title=Owain_Gwynedd&oldid=1831334 »\nKemm diwezhañ d'an 14 Meu 2019 da 07:32\nKemmoù diwezhañ degaset d'ar bajenn-mañ d'an 14 Meu 2019, da 07:32.


Abrege eus an Aviel/Chapistr 11 - Wikimammenn\nAbrege eus an Aviel/Chapistr 11\n◄ Evit ar bempet sul goude ar Rouane Evit ar c’huec’hvet sul goude ar Rouane Evit sul ar Septuagesim ►\nROuantelez an Eê, eme hor Salver d’e zisquibien, a so hênvel euz ur c’hreunen seneve pehini a hader en ur parc, ar c’hreunen-se a so ar biana eus an oll hadou ; mæs pa vez cresquet, e teu da veza brassoc’h evit an oll lousaou all, hac e teu da veza ur voênn en hevelep fæçon ma tisquen laboucet an Eê da reposi var he brancou. Rouantelez an Eê, c’hoas eme hor Salver, a so ive hênvel ous un tamic goell lequeet e touez ar bleud pe an toas, pehini a ra d’an toas oll c’huea ha goï. Evelhen eo e explique Jesus-Christ e zoctrin celestiel dre comparaesonou familier.\nHor silvidiguez a zepand eus hor fidelite d’en em viret ous ar fautou dister. An hini en deus aon rac ar pec’hejou bian, ne gouezo quet e pec’hejou bras.\nNep a so fidel, eme hor Salver, en treou bian, a vezo fidel en treou bras.\nNe gavomp nemeur an occasion da ober treou bras ha dreist-ordinal evit Doue. En em sanctifia a dleomp eta dré an treou commun hac ordinal a reomp bemdez. Greomp mad hon labour ordinal, greomp-èn gant un intantion santel ; suportomp a galon vad ar poaniou eus hon etat ; souffromp gant patiantet an injur-ze, an disprijans-ze, ar goms rust-ze ; e quemense e consist hor santelez.\nAn distera action a vertu a verit ur recompans en Eê. Doue a gonsider muy ar garante gant pehini e labouromp, evit ne gonsider hon action. Doue n’en deus ezom a netra digueneomp : ne c’houlen nemet hor c’halon hac hon obeissans.\nHor vertu hac hor perfection ne gonsist quet oc’h ober treou bras, mæs oc’h ober ar pez a c’houlen Doue digueneomp. An treou biana ha disterra ne dint muy bian na dister pa vent grêt evit Doue. Hor fidelite en treou bian a so ur merq eus hor c’harante evit Doue. Ar spont rag an Ifern hon ampeich da gommeti pec’hejou marvel, mæs carante Doue a inspir deomp horreur ous ar re veniel. Un dra vras ha parfet eo, eme S. Augustin, beza fidel da Zoue en treou dister.\nExaminet ha ne deoc’h-hu quet sujet da gommeti pec’hejou veniel, var digare ne dint quet pec’hejou bras. Goulennit pardon digant Doue eus a guement hini hoc’h eus grêt. Quemerit ar resolution da zivoall na reot muy nicun, da viana gant ho\nAdtapet diwar « https://br.wikisource.org/w/index.php?title=Abrege_eus_an_Aviel/Chapistr_11&oldid=94962 »\nKemmoù diwezhañ degaset d'ar bajenn-mañ d'an 8 Du 2016, da 17:21.


Kaozeal:Etrerannyezhel - Wikipedia\nAr gwir gant aozer ar pennad ha da vihanañ ur sell pleustrek ouzh an traoù evel m'emaint: dizale ne vo mui eus ar brezhoneg komzet hag e chomo marteze bugale c'hoant ganto deskiñ. Deskiñ petra ? Aze 'mañ an dalc'h ! Aze emañ an dibab politikel. Evidon-me eo bet politikerezh va ziegezh dilezel ur yezh kement a drabas ganti evit disterachoù -sellout ouzh doareoù ar pennadoù all diwar-benn an doare-skriv'- ken e tivined e vije ebat gant dispartiañ ar mad diouzh an droug. Evidon-me bepred eo yezh Favereau ur c'hammed war-raok, hag e vije disterachoù a vunudoù kinniget hag a c'hell dont er peurunvan hep distabilaat ar yezh hag an deraouidi venniget. Peurgempenn ya. Ar pezh a servijer deomp da voued avat n'eo ket kempenn; an ao Favereau a skriv romantchoù, un tammig re distabil ar doare-skriv enno -ret eo degermer reolenn ar c'hoari- met tostaet kalz eus plijout-d'an-holl memestra. Hor yezh gwir eo ne sav ket he fenn kentañ d'ar bloavezhioù 30 milliget, ne gomzan ket eus 40 pe 41,kant daouc'hant tric'hant pevarc'hant vloaz a-raok e oa deus outi, pa ouzon, ha tenn eo lenn al levr diwezhañ embannet, gant rakskrid galleg akademik, -dalc'hmat e vez akademik ar galleg, iskis-, kemeromp hi en he fezh(ioù), ha deomp war-raok.\nAr pennad-mañ n'eo ket neptu ha goulenn a ra bezañ adkempennet. Da skouer n'eo ket neptu ar bomm kazimant tout tud an Emsav (le mouvement breton) a zo deus tu ar peurunvan (evit abegoù politik). En anv petra e vije skriturioù a vije politikel (an hini a vez implijet gant an darn vrasañ !) ha re all na vijent ket ? Piv a ziviz petra zo politikel ha petra n'eo ket ? An hevelep re hag a ziviz piv a zo serr e spered ha piv a zo digor e spered ? --Fulup 29 Kzu 2005 da 18:18 (UTC)\nAdtapet diwar « https://br.wikipedia.org/w/index.php?title=Kaozeal:Etrerannyezhel&oldid=25095 »\nKemmoù diwezhañ degaset d'ar bajenn-mañ d'an 29 Kzu 2005, da 18:18.


Journal de Renaud Camus, mercredi 19 novembre 2014\ncréée le jeudi 20 novembre 2014, 22 h 54\nmodifiée le jeudi 20 novembre 2014, 23 h 01Mercredi 19 novembre 2014, minuit. Les tableaux n’en font qu’à leur tête — ainsi du moins en va-t-il des miens, et ~~’~~~~ ~~~~~ ~~~ ~~~~ ~~~ ~~~ dire.\nJe ~~’~~~~~~ ~~~~~~ ~~~~~ ~~~ ~~~~~~~~~~~~~ ~~~~, ~~~~~ mon esprit, devait ~~~~~ ~~~~~ ~~~~~~ ~~~~~ ~~~~~~~~~~~, ~~~~~~~~ ~~~ ~~~~~~~ ~~~ ~~~ ~~~~~ ~~~~~~. ~~~~~ ~~’~~~ ~~~~~~ ~~ ~~~~~~~ ~~~ ~~~ ~~~~~~~~, ~~~~ ~~~~~~ ~~’~~~~~~~~~~~ ~~~ ~~’~~~~~~~~~~~ : ~~~~~~ ~~~ mes yeux et ~~~ ~~~~ ~~~~~~, ~~~~~ ~~~ ~~~~ ~~~~~~~, ~~~~~~-~~~~~ ~~~ ~~~ ~~~~ ~~’~~~~ ~~~~ ~~~~~~~ ~~~~~~, ~~~~~ ~~~ ~~~~~~. ~~~~~ ~~~~~~~ ~~~ ~~~ ~~~~~~~~~~ ~~~~ ~~~ ~~~~~ ~~ mon premier projet : ~~~ ~~~~~~~ ~~~~~~~~~ ~~~~~~ ~~~ ~~~~~~~~~, ~~~~ ~~~ ~~~~~~, ~~’~~~~~~~~~~~~ ~~~~ ~~~~~, ~~~ ~~~~~~ ~~~~ ~~~~~~~~~~ ~~~~~ ~~~ ~~~~~~, ~~~~~ ~~~~ ~~~~~~ ~~~~~~~~~~~~ ~~~~~ ~~~~~~~. ~~~~~ ~~~~~~ que je ne ~~~~~ ~~~~ ~~~~~~~~~~ ~~~ ~~~~~~ ~~~~~~~~~~~~~~~~ ~~~~~~~~, ~~~~~~~~~~~~~~~~. ~~~~~~~ ~~~ ~~~~ ~~~~~ ~~~~~ ~~~~~~~~~~~~~ ~~~ ~~~~~~~ ~~~’~~~ ~~~~~~~ ~~~~~~~~~~~~ ~~~ ~~’~~~~~~~~, ~~~ ~~~~~~~ ~~~ ~~~~~~~ ~~~~~~~~~~~~~ ~~’~~~~~~~~~~~, avec l’assurance de ~~~~~~~ ~~’~~~~~~~. ~~~ ~~~~~~ ~~~~~ ~~~~ ~~~ ~~~~~ ~~’~~~ ~~~~~~ ~~~ ~~~~~ ~~~~~~ ~~~~~, ~~~~~~~ ~~ ~~~ ~~~~~~~ ~~~~~~~~~~~~~~ ~~ ~~~~ ~~~~~~ ~~~~~~~~, ~~~~~~-~~~ ~~~~~~~~ ~~~~~~~~. ~~~~~ ce qui est ~~~ ~~’~~~~~ ~~~~~~~, ~~~ ~~~~~~ ~~’~~~~~ ~~~~~~ ~~~~~~~~~~, ~~~~~, ~~~ ~~~ ~~~~~~~ ~~~~ ~~~ ~~~~~~~ ~~~ ~~~~~~~~~~ ~~’~~~~~~~~~~~~~~~~~, ~~~ ~~~~~ ~~~~ : ~~~ ~~’~~ ~~~~~~~ ~~~~~ ~~~~ ~~~~~ mauvais jour, sinistre ~~~ ~~~~~~~~~~~ ~~ ~~~~~~~~ (~~~~ ~~~~ ~~~~~~~~ ~~~~ clowns...).\nL’orgueil ~~~~~ ~~ ~~~~~~~ ~~~~ ~~~~~~~~ ~~~~~~~~~~~ ~~~~ ~~~~~~~~ ~~~~~ ~~~~~~~~ — ~~~ ~~~~~~~~ ~~~’~~ ~~~ ~~~~ ~~~~~~ ~~’~~~~~~~~~ plus aucun signe (~~~~~ ~~~~~~ ~~’~~~ ~~~~~~~~~~ ~~~~ ~~~~~~ ~~~~ ~~~~~~~~, ~~’~~~~~~ ~~~’~~~ ~~~~ ~~~~~~~ ~~~ ~~~~~ ~~~ chemin).\nJ’ai ~~~~~ ~~~~~~~~’~~~~ ~~~~~ ~~~~~~~~~~~~ ~~~ La ~~~~~~~~~~~~~ ~~~~ prénoms, ~~’~~~ ~~~~~~~ et l’autre relié, ~~~ ~~~~~ ~~~ ~~~ ~~~~~~~~~ ~~~~~~~~ ~~~ Buena ~~~~~~ Park, ~~~~~ ~~~~. ~~~~~~~~~~~~~~~~, ~~~~ ~~~~~~ ~~’~~~~ ~~~~~~~ ~~~ ~~~~~~, ~~ ~~~~ ~~~~~~~~~~, ~~~~ ~~~~~ ~~~~~~~~ ~~~~~~~, ~~~~~~ de la Civilisation ~~~ ~~~~~~ ~~~ Buena Vista, ~~~~~~~~~ ~~~ ~~~~~ ~~~~~~~~~, ~~~~~~ ~~~~ ~~~~~~~~~~ ~~~ ~~~~~~~~~~~~. ~~ ~~~ ~~~~~~~~~ ~~~~~ ~~~~ ~~~~~ ~~~~~~~~ ~~~~~~~~~~~ ~~’~~~~ ~~~~~~~~~~ ~~~~~~~~~~~ ~~~~~ ~~ fait satisfaisante. ~~~~~~~~ ~~~ ~~~~ ~~~~~ ~~~~~~~~ ~~~~~~’~~ ~~~~~~ ~~~~~ ~~~~~~~~~ ~~~ ~~~~ ~~~~~ ~~’~~~~~, ~~~~~~ ~~~ ~~~~~~~ ~~~~~~~~~ ~~~~ ~~~~~~~~~~~~ définitifs.\nIl ~~ ~~ ~~~~ ~~~~~~~~~ ~~~~~~~~, ~~~~~~ ~~’~~~~~~~~~~~ ~~~~~ illusoires, sans doute : ~~~ ~~~ ~~~~ ~~~~ ~~~~ ~~~~~ ~~~~~~~, ~~~~ ~~~~~ ~~~ “~~~~~~~~~~” (~~~ ~~~~~~~), ~~~~~~~~~~~ ~~~~~-~~~~~ ~~~~~~~~~~ ~~~ ~~~~ ~~’~~~~~~~, ~~~~~ ~~’~~~ ~~~ ~~~~~ ~~~~~~~~~ ~~~~~~~ — ~~~~ compte bancaire est ~~~~~~~~~~~~~ ~~~~~~~~~~~~ ~~~~~~~ ~~~~~~~~ ~~~~~~ ~~~~~~~~~, ~~~ ~~~~~ ~~~~~~~~ ~~~~~ ~~~ ~~~~~~~ ~~~ ~~~~~~~~~ ~~~ ~~~~~~~ ~~~~~ ~~ ~~~~~~, ~~ ~~~~~~~~~~ ~~~~ ~~~~~~~ ~~~~ ~~~~~~~~~~~ (~~~~~ ~~~~~~~~ que je dois ~~~~~ ~~~~~ ~~~~~~ ~~~~ ~~~~~~ ~~~~~~ ~~ Jeanne).\nJ’avais ~~~~~~~ ~~~~ ~~~ ~~~~~~ ~~~~ ~~~~~~~~ ~~~~~ ~~~~~~~~~~ ~~~ ~~~~~~~~~~, ~~~~~ ~~~ ~~’~~~~ ~~~~~ ~~~~~~~~~ ~~~ ~~~~ — ~~~~~ à mon vif ~~~~~~~~~~~~, ~~’~~~ ~~~~~, ~~~~ ~~’~~~~~~ ~~~ ~~~~~~~~~ ~~~ ~~~~~~~~ ~~~~~~~~~ ; ~~ ~~~~ ~~~~ ~~~~~~~, ~~~ ~~’~~~~~~, ~~~~ ~~’~~~ ~~~~~~~~~~, ~~~~~~ ~~~ ~~~~~~~~~~~, ~~~ ~~~~~~ ~~’~~~~~~~~~ ~~~ ~~~~~~~~~ un peu, financièrement. ~~~ ~~’~~~ ~~~~~ rien.\nPlus ~~’~~ ~~~~~~ ~~~~~ ~~~ ~~~ ~~~~~~~~~ ~~~~ ~~~~ ~~~~~~~~ ~~~ ~~~~~~~~ ~~~~ ~~~~ ~~~~~ ~~~~~ ~~~~~~~~ ~~~~ ~~~~ ~~~~ : ~~~~~~ ~~’~~~~~~~~ ~~~~~ ~~’~~~~~~~~~~~, elles étaient même ~~~~~ ~~~~~~~~~~~ ; ~~~ ~~~~~ ~~~~~~~~~~ ~~~~~~ ~~~~ ~~~~~~~~~~ ~~~~~~~ ~~~~~ ~~~~~~ ~~~~~~~~~~ ~~~~~~~~, ~~~~ ~~~~~~ ~~~~~~~~~~~~~ ~~~~~ ~~~~ ~~~ ~~~~~~~~, ~~~ ~~~ ~~~~~~~~, ~~’~~~~~~~ ~~~~~~~ ~~~ ~~~~~~~~~~~~. J’en conclus que ~~~ ~~’~~~ ~~~~~~~ ~~~ ~~~ ~~~~~~~ ~~~ ~~~~ ~~~~~~ ~~~~~, ~~ ~~~~~~~~, ~~’~~~~ ~~~~~~ ~~~~~ ~~~~ ~~~~~~~~ ~~’~~~~~~~~~ ~~~~ ~~’~~~~~~~~~~~~ ~~~~~~~~~~ — ~~~~~ ~~~~~~~~ ~~~ ~~~~~ ~~~ tromper.\nvoir l’entrée du mercredi 19 novembre 2014 et ses 3 images dans Le Jour ni l’Heure


TI AR BREZHONEG : An ti da vont war raok gant ar Brezhoneg - abadennoù war ar radiooù ha téléoù - 2013 09 22 Balibreizh\n2013 09 22 Balibreizh\nabadennoù war ar radiooù ha téléoù - 2013 09 22 Balibreizh\nBali Breizh 22 a viz Gwengolo 2013\nKinniget gant Bernez Rouz, Thelo Mell ha Yann-Herle Gourves\nSkignet d’ar Sul 22 a viz Gwengolo 2013 da 11 eur war France 3 Breizh\nHa war internet : bretagne.france3.fr\nHeuliad « Kement ‘tu »\nUr genstrivadeg koroll a oa bet aozet gant War ‘l Leur e miz Gouere da vare Gouelioù Meur Kerne. En ur c’hortoz an disoc’hoù, setu un tañva eus Kelc’h Keltiek Er Milinerion eus Gwened ha Kelc’h Keltiek Quic en groigne eus Sant-Maloù. Produet gant An Tour Tan- seveniñ : Nicolas Gonidec.\nSonerezh : ar strollad ADNOZ\nE miz Even oa aet maout An Taol lañs gant ar strollad Adnoz. Piv int ‘ta ? Div blac’h yaouank, mouezhioù brav eston ganto, hag a gan koulz e brezhoneg, saozneg ha spagnoleg. Div ganaouenn savet ganto a vo klevet war-eeun : « Un dra nevez » ha « Pep tra du, pep tra gwenn ». Ober a reomp hiroc’h ananoudegezh gant Tualenn ha Yuna. Thelo a ginnig ar c’haner M o komz brezhoneg en Erer Kozh, ar strollad okitan “La mal coiffée” hag e zeiziataer.\nDic’hortoz : Petra c’hoarvez gant Yann-Herle ? Berr ha treut e awen. Ouzh piv ober goap ? Piv flemmañ ?\n5 Teulfim : “Feiz er yezh”\nE 1990 e oa bet savet an hentenn divyezhek galleg/brezhoneg er skolioù prevez katolik. An trede “Di” a vez lâret oute alies abalamour da gevredigezh tud ar vugale anvet “Dihun” hag he doa stourmet kalet evit ma vefe savet an hentenn-se. Kontañ a ra ar film istor ar c’hlasoù-se eus an deroù betek hiziv en ur reiñ ar gaoz d’un toullad tud disheñvel : danvez-skolaerien, kerent, skolidi, kelennerien, tud e-karg. Tost da 5000 skoliad, eus ar skol-vamm d’al lise bremañ a zo skoliataet e tremen 90 skol e Breizh a-bezh.\nSeveniñ : Mathieu Herry\nBali Breizh - Sul 22 a viz Gwengolo 2013 - VOST par france3Bretagne\nDate de création : 30/09/2013 @ 09:18\nDernière modification : 01/10/2013 @ 09:08


Buhez ar Zent. pages 238, 239, 240. Encyclopédie Marikavel.\npages 238, 239, 240\nKentan devez ha tregont a viz Meurz\nAN DEN EÜRUS NIKOLAS DE FLÜE\n(1417-1487) PATRON A.R SUIS\nEr Suis, en bro ar meneziou gwenn-kann, e c'hanas 'Nikolas de Flüe, er bla 1417.\nEn e vugaleach, e kare ar sioulder hag ar beden.\nEvit senti ouz e gerent, e timezas d'eur verc'h yaouank a zoujanz Doue, a roas d'ezan dek krouadur, pemp pôtr ha pemp plac'h. Ar mab henan a yeas da veleg hag a deuas da vezan person Saxseln, ar barouz ma oa enni e dud o chom.\nE geuvroïz a gemeras Nikolas da varner ha da gonseilher, hag epad naontek vla e chomas er c'hargou-ze, ar pez ne reas ket d'ezan aukouat e zeveriou en kenver Doue.\nUnan eus ar pedennou a lavare alïes hag a zo brudet bepred er Suis, eo houman :\n« Ma Otrou ha ma Doue, lemet diouzin kement a vir ouzin da vont etrezek ennoc'h.\n» Ma Otrou ha ma Doue, roët d'in kement tra a denno ac'hanon etrezek ennoc'h.\n» Ma Otrou ha ma Doue, tennet ac'hanon diganin ha roët ac'hanon a-bez d'ac'h hepken. »\nD'an oad a hanter-kant vla, evit senti ouz mouez Doue, e kimiadas diouz e dud, hag en em dennas en eul lec'h distro. Eno e vevas naontek vla hanter, hep magadurez-all ebet nemet korf Jezuz-Krist, en sakramant an ôter, a veze roët d'ezan bep sul ha bep gouel.\nDa gentan, an holl a lavare e tlee unan bennak dont dre guz da zigas boed d'ezan, hag e oe laket tud da vêsa. Mes gwelet e oe skler ne gemere, en gwirione, netra nemet ar gommunion.\nEskob Konstans a gasas e vikel-vras da welet ar mirakl; heman a c'houlennas digantan pehini oa ar vertuz vrasan : « Ar zentidigez ! » eme Nikolas. Neuze ar vikel-vras a lakas dirakan bara ha gwin, hag a c'hourc'hemennas d'ezan kemer aneze. An den santel a zentas, mes kerkent e krogas ar boan ennan ken gwaz, ma kreded e oa o vont da vervel. Adalek neuze e oe lôsket en peuc'h; e genvroïz a zavas d'ezan eur peniti men hag eun ti-bidi harp outan, elec'h ma teue bemde eur beleg da lavaret an oferen.\nEleiz a dud a deue d'e gaout, hag ar c'homzou mat a lavare d'eze a zouge frouez.\nEun devez, eun itrou vras a zigasas ganti, d'e welet, gwreg he mab, gwisket kaer meurbed. An den santel a zellas outi hag a lavaras : « Mar deo dre ourgouilh eo e touget an dilhad-ze, ha goude ma vefec'h er baradoz, e vefet stlapet er-mêz, ha ma gustumet ho pugale d'en em fichan eveldoc'h, biken ne welfet tâl an Otrou Doue. »\nEur wech-all, eun den yaouank a deuas dirakan, gwisket dishenvel diouz giz ar vro, hag a c'houlennas ouz ar zant hag e wiskamant a blije d'ezan : « Pa ve mat ar galon, eme Nikolas, pep tra zo mat; koulskoude, gwell e vije d'ac'h derc'hel da zougen gwiskamant kaer ha dereat ar vro. »\nEr bla 1481, tud ar Suis a drec'has duk Bourgogn en Morat, en Granson hag en Nancy; mes neuze e savas trouz etreze diwar-benn rannan ar gonidigez o devoa dastumet. N'o devoa nemet derc'hel d'en em dabutal eur pennad c'hoaz hag e oa grèt gant o bro : impalaer an Alamagn a dôle e graban warnezi.\nOtrou person Stanz a roas ali da c'hervel Nikolas da lakat ar peuc'h etreze hag an holl a gavas mat kement-se. P'en em gavas an den santel, dre e gomzou fur, leun a garante Doue hag a garante vro, e lakas an holl d'en em glevet.\nRaktal, kleier Stanz a zonas hag a lakas eul levenez vras dre ar Suis a-bez, kouls ha pa oa bet gonezet viktoriou Morat, Granson ha Nancy, rak eno oad deut a benn eus enebourien an diavêz; en Stanz oad deut a benn eus enebourien an diabarz, an techou fall.\nAn den santel a vevas c'houec'h vla c'hoaz goude. Mervel a reas d'an 21 a viz meurz 1487.\nDiwar-benn ar gwiskamant\nAr pez a lavare Nikolas de Flüe a zo gwir : « Pa ve mat ar galon, pep tra a zo mat; koulshoude, gwell eo derc'hel da zougen gwishamant kaer ha dereat ar vro. »\nPep bro a dle kaout he gwiskamant : gwiskamanchou ar broiou tomm n'int ket diouz doare tud ar broiou yen, na re an Argoadiz diouz doare an Arvor. Pep bro a dle kaout he gwiskamant yac'husoc'h eo ha kaeroc'h ive.\nMa teu diavezidi ken niverus da welet hon bro-ni, unan eus an digareziou a ra d'eze he c'haout ken kaer eo ma 'z eo dishenvel gwiskamanchou pep kanton.\n« An dishenveledigez en unaniez eo a ra ar vravente. » Breiz, ma koll he gwiskamanchou, ne gresko ket he fe hag a gollo he gened, hep mar ebet.\nRak-se, merc'hed yaouank. « na droket ket ho kwiskamanchou koant a Vreizadezed evit re ar Barizianezed. Kant gwech oc'h bravoc'h gant ho koefou dantelezet eget gant an tokou-ze goloët a blu hag a ban; lôsket ar plu-ze gant al lapoused; Doue en deus o roët d'eze, hag ar ban-ze gant al loened goue; Doue en deus o roët d'eze. »\nHa c'houi, pôtred yaouank, dalc'het d'ho tilhad giz Breiz. « Ar Breizad, gant dilhad giz Pariz, a zo evel eun derven er goanv; ar Breizad. gant dilhad giz Breiz, a zo evel eur wezen avalou en hanv. Eur Breizad ha n'en deus ket dilhad e vro, a zo evel eur gegin gwisket gant plu eur peün. Sin ar c'hristen eo sin ar groaz; gwiskamant Breiz-Izel eo an testeni gwellan a c'hell eun den rei evit diskouez eo Breizad.\n» Hon tadou o devoa eur galon aour hag eur penn men; ni a dle bezan evelte; ha pa skoomp war hon c'halon, e tleomp skei war ar mêmes gwiskamant ma skoent i. »\n» Ar pôtr an eus mez o tougen gwiskamant e dad, hag ar verc'h he deus mez o tougen gwiskamant he mamm, a ruzio dizale oc'h anzav fe o zud koz. » (1)\n(1) Dastumet aman hag a-hont.


Hentoù troioù-bale - Kemper Breizh Izel (BR)\nDegemer Buhez pemdeziek Sevenadur, sportoù, dudi Hentoù troioù-bale\nIt da welet Kemper hag he zolpad-kêrioù dre an troiadoù-bale war droad, nevez-krouet pe nevez-kemmet gant « Gwenodennoù ar Stankalar » ha « Baleerien Kerne » ; div gevredigezh ezel eus kevredigezh c'hall ar baleadennoù war-droad. Gant an eizh hentad-se e c’hallit bale dre garterioù ar gumun,en ur dremen dre al liorzhoù hag ar gwezegi hep disoñjal glannoù koant an Oded hag ar Stêr-Deir.\nDiv droiad e karter Penharz\nPenharz a goad da goad (11 ,5 km - 3 eur)\nAr Gornigell, Ledanoù ar Stêr (Bae Kerogan) (9 km - 3 eur)\nDiv droiad e karter Kerfeunteun\nWar-zu chapel Ti Mamm Doue (8 km – 2e40)\nOber anaoudegezh gant Stankalar (10 km - 3 eur)\nDiv droiad e karter an Erge-Vihan\nWar roudoù sant Alor (11 km - 3 eur)\nKrec’h Gwenn, feunteunioù ha taouarc’hegoù (9,5 km - 3 eur)\nDiv droiad e kreiz-kêr Kemper\nLokmaria, e deroù Kemper (3,5 - 2 eur dre ma’z eus lec’hioù a-leizh hag a dalvez ar boan da welet)\nKemper, ar c’harterioù kozh (5 km – 2 eur dre ma’z eus lec’hioù a-leizh hag a dalvez ar boan da welet ha lec’hioù a-leizh da chom da straniñ, balizennet gant tachoù arem lakaet war al leur e kreiz istorel ar gêr).\nTroiadoù balizennet en eizh kumun eus an tolpad-kêrioù\nSeitek troiad bale berr war droad (PT* eus 3 da 13,5 km) zo kinniget gant poellgor-departamant an troioù-bale e Penn-ar-Bed ha gant kumunioù an tolpad-kêrioù. Balizennet int e melen war an dachenn.\nTeir zroiad bale war droad (eus 1,4 da 9 km), balizennet e glas, zo kinniget gant 8 kumun an tolpad-kêrioù. Drezo e c’halloc’h gweladenniñ ho kumun hag ar c’humunioù tro-dro, gant ho familh, en ur zibab da gentañ an troiadoù berr a zo aes d’an darn vrasañ eus ar valeerien « vihan » mont ganto.\nPevarzek troiad MTB, gant 4 live diaesterioù (eus aes-kenañ da ziaes-kenañ) zo ivez. Hervez ho live hag an amzer a zo ganeoc’h, dibabit ho troiad ha grit anaoudegezh gant ar pinvidigezhioù naturel, ar gwenodennoù bihan hag ar gwezegi, hep disoñjal glad ar savadurioù hag an istor e kumunioù Kemper, an Erge-Vras, Ploveilh, Pluguen ha Plogoneg. Diazlec’h MTB Stankenn an Oded a ginnig deoc’h ivez div droiad, « aes-kenañ » hag « aes » o liveoù e kumunioù Fouenant ha tri hent « diaes » e Bro C’hlazik (Landudal ha Langolen).\nAr sturlevr® « Les environs de Quimper, Fouesnant et Briec à pied » a ginnig ar 17 troiad bale war droad PT*. Ennañ e kavoc’h ivez un nebeud troiadoù kinniget e kumunioù bro Fouenant hag e Bro C’hlazik. (9,5€ - Ti an Douristed Kemper Kerne ha stalioù bras).\nAr sturlevr « Balades et vous dans Quimper communauté » evit an dud n’int ket ken barrek da vale, pe er c’hontrol evit an dud a zo o klask un droiad evit embreger o c’horf da vat, a ginnig tri hent nevez hag a oa bet balizennet e 2015 gant Kêr Gemper, gant skoazell ar gevredigezh « Kemper troioù-bale ». E glas int balizennet war an dachenn :\nKemper a-hed an dour (4,8 km, aes, evit ar familh / gwelet ar vro) – loc’hañ eus Plasenn ar Rezistañs\nAr Stêr Oded… gant ar familh (4, 5 km, aes, evit ar familh) - loc’hañ eus parklec’h ar C’hal nevez\nOber anaoudegezh gant gwezegi an Erge-Vihan dre ar sport (9 km, diaes / ober sport – Loc’hañ eus parklec’h ar poull-neuial Aquarive\nEr sturlevr « Balades et vous dans Quimper communauté » ez eus deskrivet 23 zroiad bale war droad kinniget gant eizh kumun an tolpad-kêrioù. Gallout a reer prenañ anezhañ e 3 € e ti an douristed Kemper Kerne hag e kumunioù zo (goulennit titouroù en ho ti-kêr).\nEvit sikour ac’hanoc’h da welet an troiadoù kinniget e c’haller kaout kartennoù enlinenn. Ur wech ma vioc’h war ar bajenn-se, heuilhit an traoù kammed-ha-kammed ha grit ho tibab ! Baleadenn vat deoc’h !\nTroiadoù bale MTB\nE park ar sportoù hag an dudiamantoù e c’hall an holl dud mont da bleustriñ war an holl sportoù kinniget o-unan pe sterniet gant ar c’hevredigezhioù a bep seurt a zo war al lec’h :\nE-kichen an obererezhioù merdeiñ, ar palikedoù, BMX, park plankennoù-ruilh, c’hoarioù evit ar vugale, ha kement zo… ez eo park ar sportoù hag an dudi al lec’h loc’hañ evit mont gant e varc’h-houarn dre 5 troiad MTB d’ober anaoudegezh gant Kemper.\nGant an troiadoù eus 9 da 39 km e kinniger liveoù diaesterioù a bep seurt adalek « aes-kenañ » betek « diaes-kenañ » evit an droiad vras 39km.\nGant ar 14 troiad all a zo war dachenn Kemper Breizh Izel, e kumun Fouenant hag e Bro C’hlazik, ez eont d’ober un dibab troiadoù bale MTB kinniget gant diazlec’h MTB-Traoñienn an Oded, a zo bet roet ul label dezhañ gant Kevread touristerezh war varc'h-houarn Frañs.\nTi an Diazlec’h MTB zo er 159, boulouard Krec’h Gwenn, dres dirak antre ar poull-neuial Aquarive. Gallout a rit goulenn alioù ouzh an implijad pad a labour e-barzh evit dibab ho troiad hervez ho live pe hervez ho c‘hoant ha kavout a reoc’h ar sturlevr « Randonnées à VTT » hag ur porzh gwalc’hiñ ennañ ivez.\nPoellgor-departamant an touristerezh war varc'h-houarn\nPgz 02 98 52 00 81\nhttp://www.bases-vtt-29.fr/ (roudoù GPS a c’haller pellgargañ)\nAr sturlevr « Randonnées à VTT » kinniget gant an diazlec’h MTB-KMHF Traoñienn an Oded a vez gwerzhet e 5 € e Ti an Douristed Kemper Kerne, Ti an Douristed Brieg, ti-kêr an Erge-Vras hag e burev pad MTB Poellgor-departamant an touristerezh war varc’h-houarn e Krec’h Gwenn.\n*PT = Pourmenadennoù ha Troioù-bale


Ur c'hamp emren e brezhoneg e Plougastell-Daoulaz - Bretagne Info\nUr c’hamp emren e brezhoneg e Plougastell-Daoulaz\nSed amañ un destenn hollvrezhonek hon eus lennet war lec’hienn Indymedia Naoned. Dedennus eo gwelet ez eus brezhonegerezed ha brezhonegerien o aozañ seurt kampoù en un doare emren ha moarvat e vo laouen lennerien/lennourezed zo o kemer perzh en devezhioù labour en tiegezh-se e Plougastell-Daoulaz.\nE miz Suilhet o tont, e Plougastell-Daoulaz.\nUr c’hamp evit bevañ e brezhoneg, ha n’eo ket kaout ur bern kentelioù.\nFliked, faskourien : chomit er gêr.\n• Petra ‘vo graet ?\nLabouret ‘vo er parkeier, kinniget ‘vo atalieroù a bep seurt, fardet ‘vo boued asambles, hag amzer a vo ivez da vont d’an aod pe da bourmen. Bemdez, e-pad un eurvezh pe ziv e vo aozet kentelioù brezhoneg evit ar re a fello dezho mont. Tabutal ha kaozeal a rimp ivez, evel-just.\nGant ar stajidi eo ‘vo kinniget ar c’hentelioù, an atalieroù hag ar beilhadegoù. Lavarit demp, enta, ma fell deoc’h aozañ un dra bennak pe labourat war ur poent yezh bennak.\n• Penaos ‘vo graet ?\nDiv lodenn a vo er staj-mañ :\n– d’ar Meurzh 11 ha d’ar Merc’her 12 a viz Gouere e vo staliet an traoù, renket al lec’h, aozet ar program. Digor e vo d’an holl dija.\n– d’ar Merc’her 12, war-dro 5 eur goude merenn e krogo ar staj da vat, betek ar Sul 16.\nN’eo ket dav deoc’h chom a-hed ar c’hamp, met mat eo ma lavarit demp peur e teufec’h, demp da brenañ boued d’an holl.\nNe fell ket deomp e vije kêr ar sizhunvezh. Goulennet ‘vo gant pep hini reiñ 5 pe 7 euro bennak evit kement dervezh ‘vo bet chomet er c’hamp. Ne servijo ket an arc’hant nemet da baeañ ar boued.\n• Pelec’h e vo ?\n• Petra ‘zo da c’houzout a-raok dont ?\nE brezhoneg ‘vo graet tout. Anat deoc’h ne vo amprouenn yezh ebet da zervezh kentañ ar staj : deuit memes ma ne gomzit ket mat (c’hoazh), met dav deoc’h gouzout ne vo ket troet ger ebet deoc’h d’ar galleg.\n• Me fell din mont ! Penaos ‘ran evit lakaat va anv ?\nN’ho peus ken nemet skrivañ ur mail da brezhoneg [at] riseup.net (lakaat @ e-lec’h [at]). Displeget ‘vo deoc’h war-lerc’h pelec’h emañ an tiegezh resis, hag all.\n• Piv omp ?\na-strollasamblesatalieroùbeilhadegoùBrezhonegBZHGDaoulazdoujañsekologiezhheñvelreizhheñvelreizhidiIndymedia Naonedkamp emrenkampiñkaozealkentelioùkevredigezhlabourLGBTImenajmerc'hedminorelezhminorelezhioùnaonedparkparkeierPlougastellPlougastell-DaoulazRe diwar ar maezstajstajidistourmtabutteltenntiegezhyezh\nPingback: Ur c’hamp emren e brezhoneg e Plougastell-Daoulaz


Evit treuzkas ur yezh hag ur sevenadur er bed a-vremañ e vez aozet kentelioù pe stajoù, ha gwir eo e ranker hen ober ; met gallout a reer ivez daremprediñ tud hag o deus desket o yezh hag o sevenadur a-vihanik. Lakaat an dud d’en em gavout gante eo ar pezh a glask BCD ober gant ar raktresoù Bazhvalan (e brezhoneg) ha Baçadou (e gallaoueg).\nA-bouez bras eo evit unan bennak o teskiñ en em gavout gant un den hag en deus desket kaozeal, kanañ… war barlenn e vamm, alies-mat war ar maez. Ral a-walc’h eo deuet da vezañ, siwazh, rak nebeutoc’h a dud gouest da dreuzkas a zo, ha techet omp da zeskiñ muioc’h-mui dre stajoù ha kentelioù. N’eus ket kalz darempredoù etre an daou ved-se ken, hag a-wechoù e vez nec’het an dud da zaremprediñ an eil re gant ar re all.\nPa ’n em gaver gant brezhonegerien ar vro e tesker ur sevenadur hag un istor na vefe moaien da anavezout nemet o lenn levrioù. Perc’hennañ ur ouiziegezh, un doare da welet ar bed a vez graet, ha klevet e vez muzik ar yezh ha troiennoù ur vro pe un den er memes koulz.\nBet omp bet o c'houlenn kuzulioù digant Annie Ebrel, kanerez ha brezhonegerez a-vihanik, evit ar re a faot dezhe mont e darempred gant brezhonegerien ar vro.


An T-72 a zo ar c'harr-hobregon pe un tank bet savet gant an URSS e-kerzh ar Brezel Yen an hini produetañ ez eo bet a-benn harpañ led ar gomunouriezh dre ar bed. Etre 1973 betek bremañ ez eus bet savet muioc'h 'vit 25000 anezho. Ar re doare modernañ a zo anvet T-90\nAr c'harr-hobregon T-72[kemmañ | kemmañ ar vammenn]\nKrouet ez eo bet e-kerzh ar bloavezhioù 1960. Ar pouezh a zo bet lakaet pad e aozadur war ur priz an izelañ posupl ha war ur c'harr-hobregon kreñv.\nKevezerezh a zo bet adal fin ar bloavezhioù 1970 etre an T-72 hag ar c'harr-hobregon nevesoc'h an T-80.\nSkipailh sevel an T-72 a oa hini uzin kirri-hobregon an Oural gant an ijinour L.Kartsev e penn ha V.Venidiktov d'e heul pa zeas da anaon.\nTro-dro d'an T-72[kemmañ | kemmañ ar vammenn]\nAdkavet e vez ar c'harr-hobregon T-72 er c'hoari Battlefield Vietnam an tu a zo d'e vleniañ.\nAn tu a zo d'e welet er film Lord Of War bet embannet e 2005.\nD'ar 25 a viz here 2008, ul lestr Ukrainian ar Faina hag a oa o tougen 33 T-72 a oa bet tapet gant morlaerien a orin Somalian. Dindan an doare ofisiel ar garg a oa da vezañ kaset etrezek bro Kenya met goude bezañ paeet an droukkinnig ez eo bet kaset a-benn ar fin ar c'hirri-hobregon e Soudan ar Su.\nUn T-72 a seblant bezañ implijet er film Rambo 3 padal n'eo ket unan gwirion anezhañ. Dibosupl e oa gant ar broduerien e-kerzh ar Brezel Yen (1988) da gavout unan gwir evit o film.\nAdtapet diwar « https://br.wikipedia.org/w/index.php?title=T-72&oldid=1700188 »\nKemmoù diwezhañ degaset d'ar bajenn-mañ d'an 27 Ebr 2016, da 10:29.


Kaozeal:Gouren breizhek - Wikipedia\nDanvez tennet eus ar bajenn Gouren, da lakaat e-barzh ar pennad Gouren breizhek :\nAn Istor[kemmañ ar vammenn]\nHiniv an deiz eh eus tu pleutrañ ar gouren e kluboù e-dal 6 vlez. En ur sal e-pad ar goañv hag er-maez e-pad an hañv pa’z eus festoù hengounel.\nAl Le[kemmañ ar vammenn]\nDibunet get ar gourenerien a-raok pep kejadenn, tre dirak an tredeogour. Plaseet int e div golonenn an eil dirak egile. Ret eo dezho lakaat o brec'h dehou e memes uhelder ag o skoaz e-pad al le, ag a zo laret e brezhoneg da gentañ hag e galleg da c'houde. E fin an dibunadeg en em kemeront a-vriad get an hani a zo dirak.\nGerioù pouezus ar gouren[kemmañ ar vammenn]\nTermoù tredeog er c’hrogad[kemmañ ar vammenn]\nTermoù tredeog evit an disoc’hoù[kemmañ ar vammenn]\nAraokadenn teknikel[kemmañ ar vammenn]\nPadelez ar c'hrogadoù[kemmañ ar vammenn]\nKampeonadoù[kemmañ ar vammenn]\nDaeadenn Breizh dre skipailh[kemmañ ar vammenn]\nDaeadenn Breizh hiniennel[kemmañ ar vammenn]\nGourenadeg departamantel[kemmañ ar vammenn]\nGourenadeg kevredadel[kemmañ ar vammenn]\nEtrevroadel[kemmañ ar vammenn]\nStummadurioù[kemmañ ar vammenn]\nDeraouer[kemmañ ar vammenn]\nMonitour[kemmañ ar vammenn]\nBrevet ar stad[kemmañ ar vammenn]\nAr BEES 1°[kemmañ ar vammenn]\nAr BEES 2°[kemmañ ar vammenn]\nAdtapet diwar « https://br.wikipedia.org/w/index.php?title=Kaozeal:Gouren_breizhek&oldid=796907 »\nKemmoù diwezhañ degaset d'ar bajenn-mañ d'an 26 Eos 2010, da 18:21.


Llangwyfan (Sir Ddinbych) - Wikipedia\nLlangwyfan (Sir Ddinbych)\nIliz Sant Cwyfan\nLlangwyfan zo ur gêriadenn e hanternoz Kembre, e Sir Ddinbych. Emañ er reter da gêr Dinbych ha tost d'ar stêr Clwyd. Gouestlet eo an iliz da Sant Cwyfan. Ar meneg kentañ anezhi a voe e 1254 met marteze e oa annezet al lec'h a-raok dija. Ur c'hreñvlec'h zo er reter d'ar gêriadenn, anvet Moel Arthur.\nUn ospital a oa eno, etre 1920 ha 1980, anavezet evel "Sanatoriom Hanternoz Kembre". Degemeret e vez ennañ tud klañv gant an droug-skevent. Serret eo bet abaoe.\nAdtapet diwar « https://br.wikipedia.org/w/index.php?title=Llangwyfan_(Sir_Ddinbych)&oldid=1698919 »\nKemmoù diwezhañ degaset d'ar bajenn-mañ d'an 19 Ebr 2016, da 15:59.


Pajenn:Perrot - Bue ar Zent.djvu/563 - Wikimammenn\nPajenn:Perrot - Bue ar Zent.djvu/563\nd’eur plac’h pinvidik hag a ligne uhel eveltan, hag hen digasas da Auxer evel komt, da lavaret eo, evit bezan en penn an arme, en hano an impalaer Honorius. N’en devoa ket kalz a amzer, rak er mare-ze, ar gouezidi eus tu an hanter-noz, Vandaled ha Burgonded, a zailhe a bep tu war ar vro. Jermen a enebas start oute hag o diarbennas.\nAr pennadou ehan a vije lezet gantan a roë d’ar chase. Al loened goue a oa stank en koajou bras ar vro. En distro eus e chaseou, Jermen en devoa kemeret ar c’hiz da stagan pennou al loened en deveze tapet ouz eur wezen a oa en kreiz kêr. Ar wezen-ze a zervije d’an Drouized evit o lidou, ha dre ze e oa sakr evit ar baganed ; ar bobl a deue d’ober dansou endro d’ezi en noz. Amator, eskob Auxer, a c’hourdrouzas ar c’homt, abalamour d’ar skouer fall a roë, hag eun devez, epad ma oa o chaseal, e reas diskar ar wezen. Jermen, droug ennan, a douas ober d’an eskob ar pez en devoa grêt heman d’ar wezen. Mes e gounnar ne badas ket ; eun den leal oa, ha komprenet en devoa buhan e oa ar fazi eus e goste.\nNebeut goude-ze, er bla 418, an eskob koz, sklerijennet gant Doue war de e varo ha war hano an hini a dlee kemer e blas, a c’halvas ar bobl d’an iliz. Jermen a yeas gant ar re-all. An eskob santel a roas da anaout ar c’helou deut d’ezan a-beurz Doue : e oa tost ar maro evitan, hag an evoa bet anaoudegez eus an hini a dlee kemer e blas. « C’houi, ma mab, emezan, en eur vont war eun warzu Jermen, eo an hini a zo dibabet gant Doue. En em laket en stad da zigemer ar zamm ponner a zo warnez kouezan war ho tiouskoaz. » Ha hep lezel amzer gant ar c’homt yaouank da respont, en em droas warzu ar bobl : « Mat e kavet kaout Jermen da eskob ? » « Amen : evelse bezet grêt ! » a respontas ar bobl raktal.\nJermen a chome sebezet dirak eun hevelep tra. Mes gant aon da vont eneb bolonte Doue, ne enebas ket. Teurel a reas e zilhad a vestr arme, ha d’an daoulin dirak an eskob, e resevas an Urziou kentan. Eun nebeut deveziou goude, e oe beleget. E bried, ken kalonek hag hen, a ’n em reas leanez. O madou bras a oe rannet etre ar beorien. An eskob Amator a varvas prest goude, ha Jermen, daoust d’ar c’hoant en devoa bet da souz, a renkas kemer e blas.\nNeuze e chenchas a-grenn e zoare bevan. Pinijen ebet ne oa kalet awalc’h evitan : eun tamm bara heiz soubet en dour, eur wech bemde, setu e vevanz ; eur planken goloet a ludu, setu e wele ; e beden a oa heb ehan. Evit kaout muioc’h a amzer da rei d’ezi, e lake an noz da astenn an\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/563&oldid=140847 »


Buhez ar Zent. page 464, 465. Encyclopédie Marikavel.\npages 464, 465\nSant Salaûn ar Merzer\nalaün a zastumas kurunen Breiz en gwad e genderv Erispoë, en miziou du 857.\nAr Vretoned, sebezet o welet an doare disleal en devoa kemeret evit pignal war an trôn, a oe nec'het o klask gouzout pe e oa dleet d'eze senti outan pe ne oa ket.\nCharlez ar Moal, roue ar C'hallaoued, o welet nec'hamant Breiz, a gemeras tro ac'hane evit kerzet warni. Lamm en devoa bet c'hoaz diouz an tu-ze, hag e krede d'ezan e oa deut ar mare evitan da gas an dorz d'ar gêr. Mes an aon da gouezan dindan galloud o enebourien a reas d'ar Vretoned en em vodan endro d'o roue neve, hag hon bro n'eo ket bet biskoaz kaeroc'h, brasoc'h, na krenvoc'h evit en amzer Salaün. Mont a rê adalek an Naoned betek Angers, hag ac'hane da stêr ar Vir (867).\nEr bla 871, e c'hoantaas mont da Rom da gaout an Tad Santel ar Pab, da varn ar breujou a oa savet etre arc'heskopti Dol hag arc'heskopti Tour, hag ive,marvat, da anzao e bec'hed ouz vikel Jezuz-Krist, evit kaout digantan pinijen hag absolven.\nMes pennou-bras e rouantelez a gavas e oa an Normaned re dost da ôchou Breiz, evit ma c'hallje en em lakat en hent. Eskob Gwened, Jeremias, a yeas neuze en e blas da gaout Adrian II, a oa en amzer-ze war Gador sant Per, da ginnig d'ezan e brofou, dreist-oll eur skeuden aour eus e vent, hag eul lizer skrivet gantan da c'houlenn ouz ar pab relegou santel evit eur manati e oa o sevel. Adrian a roas da gannad Salaün unan eus divrec'h sant Leon III.\nEn amzer-ze eta, an Normaned, eur ouenn dud goue eus broiou an hanter-noz, a glaske ober o diskenn en broiou tostoc'h d'an heol, hag a zailhe war an diou Vreiz ha war Bro-C'hall.\nWar o bagiou skanv, e oant pignet gant al Loar betek Angers. Bretoned ha Gallaoued a 'n em glevas da gerzet oute, ha dre ijin roue Breiz e oent trec'het.\nPrest goude ar viktor-ze, Salaün a glaskas rei an dilez eus e garg; pell a oa e kave re bonner e gurunen a roue; kablus oa eus a varo Erispoë, hag e ene a oa krignet gant ar morc'hed; pinijennou kalet a rê evit kaout e bardon; aluzennou bras a roë d'ar manatiou « evit silvidigez e ene, hini e gerent hag e vugale, hag evit padusded rouantelez Breiz a-bez ; » ha koulskoude, en devoa aon rak barnedigez an Otrou Doue.\nEn em dennan a reas en manati Plelan, en devoa laket sevel; e vab-kaer, Paskueten, ha Gouroand, mab-kaer Erispoë, a valeas neuze warnezan, hep mac'h allfed lavaret, mat awalc'h, an digare a rê d'eze en em zevel outan.\nSalaün a dec'has arôk e enebourien, a-dreuz-dreuz dre goad Bresilien, betek ar Merzer, e-tal Landerne. Eno e oe tizet gante, derc'hent gouel Yan.\nDinerzet gant e glenved, poaniet o welet e wellan mignoned o 'n em zevel en e eneb, glac'haret gant e bec'hed, c'hoant d'ezan da baean e c'hle da justis Doue, en em lakas e-unan, goude bezan bet o kovez hag o kommunian, etre daouarn Gouroand ha Paskueten.\nAr re-man hen gwerzas d'ar C'hallaoued, a doullas d'ezan e zaoulagad, arôk e lazan war diri ôter-veur iliz ar Merzer, d'ar 25 a vezeven 874.\nKorf Salaün ar merzer a oe sebeliet e-tal hini e bried Gwenbrid, en manati Plelan. E benn a virer c'hoaz en iliz Pithiviers, en eskopti Orleans; darn-all eus e relegou a zo en iliz ar Merzer, hag en iliz-veur Sant-Per, en Gwened.\nDoue, en e vadelez, en deus digoret d'an den kouezet er pec'hed eun hent neve da vont d'ar baradoz, hent ar binijen.\nAr ger pinijen a zigas da gentan en hon spered ar zonj eus ar boan a gemerer o yun diwar bara ha dour, o kousket war ar c'halet, o tougen eur gouriz reun.\nPinijen ar c'horf eo an dra-ze, ha pinijen ar c'horf n'eo ket ar gwir blnijen eo; ar gwir pinijen eo pinijen ar galon.\nHounnez eo a zigor a neve hent ar baradoz d'ar pec'her, ha kement eman dreist eben ha m'eman an ene dreist ar c'horf.\nMa n'eman ket ar binijen en ho kalon, ho poaniou a vezo didalve.\nEur vertuz eo hag a ra d'imp kaout kasoni ouz hon fec'hejou tremenet, nan abalamour m'o deus chachet ar boan warnomp, mes abalamour m'int eun dismeganz d'an Otrou Doue; ha kemer ar mennoz start da dec'hel diwar an hent fall, d'en em ziwall outan hiviziken, ha da zigoll Doue hag an nesan eus an droug hon deus grêt dre hon gwall oberou.\nMar domp kouezet en eur pec'hed marvel, ar pez hon deus d'ober eo e govez ar c'hentan ar gwellan; ha ma n'omp ket evit kaout tro d'e govez prim awalc'h, lakomp, da vihanan, ar vertuz a binijen da zigeri dioustu adarre d'hon ene hent ar baradoz.


Alan IX Roc'han - Wikipedia\nAlan IX Roc'han\nAlan IX Roc'han (war-dro 1382-20/03/1462 e Kez), a oa un denjentil breizhat, mab da Alan VIII Roc'han, beskont Roc'han adal 1429 betek e varv en 1462, beskont Leon, baron Pontkastell-Keren, aotrou Noyon-sur-Andelle, Pont-Saint-Pierre, Radepont ha La Garnache.\nAlan IX Roc'han a ziorroas labour an houarn nepell diouzh kastell Pondivi, e govelioù ar Salioù. E Josilin e reas Alan IX sevel ur c'hastell, ur pezh savadur 70 metr hed, a-us ar stêr Oud, savet e giz an Aziginivelezh vreizhat.\nDimezet e oa da Varc'harid Moñforzh (1392-1428), merc'h d'an dug Yann IV.\nAdtapet diwar « https://br.wikipedia.org/w/index.php?title=Alan_IX_Roc%27han&oldid=1511907 »\nKemmoù diwezhañ degaset d'ar bajenn-mañ d'an 10 Mez 2013, da 11:48.


Stêr Sant-Laorañs - Wikipedia\nAr Stêr Sant-Laorañs (galleg: Fleuve Saint-Laurent; saozneg: Saint Lawrence River) a zo ur stêr vras eus Amerika an Norzh hag a ya eus al Lennoù Meur (Lenn Ontario) betek ar Meurvor Atlantel. Redek a ra eus ar mervent d'ar biz, ha treuziñ div broviñs eus Kanada, Ontario ha Kebek. He red etre proviñs Ontario ha Stad New York a ra an harzoù etrebroadel etre Kanada hag ar Stadoù-Unanet. 1 197 km zo etre daou benn ar stêr a ya da aberiñ en ur pezh mell pleg-mor, Pleg-mor ar Sant-Laorañs.\nRoet eo bet e anv d'al lec'h gant Jakez Karter e-kerzh e eil beaj, da zeiz sant Laorañs (an 10 a viz Eost), met ne ouie ket d'an ampoent e oa ur stêr. Kavout a rae dezhañ e oa ur pleg-mor. N'eo ket diwezhatoc'h e savas gant ar stêr a rae anezhi "Stêr veur Hochelaga". Tamm-ha-tamm e voe tapet ar pleg d'ober gant "Sant-Laorañs" koulz evit ar stêr hag ar pleg-mor. Tud orin ar vro a rae "Kaniatarowanenneh", "hent dour bras", eus ar stêr e mohawkeg, Kahnawáʼkye e tuscarora.\nAdtapet diwar « https://br.wikipedia.org/w/index.php?title=Stêr_Sant-Laorañs&oldid=1957255 »\nKemmoù diwezhañ degaset d'ar bajenn-mañ d'an 15 C'hwe 2022, da 10:41.


STAJ KARAES, 2 HA 3 A VIZ KERZU 2000\nNotenn : An holl frazennoù merket gant (*) zo un direizhder bennak enne.\nI) Nemet - Hepken. Lenn ar pennad.\nII) Urzh ar gerioù.\na) Kavet e vez alies urzh gerioù ar galleg er frazennoù gant morse, rak e galleg e vez lakaet alies an adverb a-raok ar participe passé, da skwer : il n'y a jamais eu..., l'appareil est correctement monté, etc. E brezhoneg e vez lennet frazennoù savet war ar patrom-se:\n* N'eus morse bet e Breizh a venveg... ( Lizher gant Ofis ar brezhoneg )\n* Fustet e oa bet Adrian evel ne oa bet morse fustet ( R. Hemon ).\nFrazennoù sius a gaver ivez gant biskoazh, biken, atav, james, etc. An div frazenn uheloc'h a vije da zifaziañ evel-henn : N'eus bet morse e Breizh... pe : Morse n'eus bet e Breizh...hag evit an eil : evel ne oa bet fustet morse.\nDa ziwall zo ivez pa droer ur frazenn kadarnaat gant jamais en ur stumm goulenn : avez-vous jamais vu...? Ret eo implij ur wech bennak pe un dro bennak.\n* Ha bet oc'h morse e ti an tenner dent ? ( R. Hemon ) zo da vezañ difaziet e giz-mañ :\nHa bet oc'h e ti an tenner dent ur wech bennak ? pe : ha bet oc'h ur wech bennak e ti an t.d. ?\nb) Framm ar brezhoneg kador.\nAr brezhoneg kador an hini a veze distaget diwar ar gador-brezeg gwechall, ha bremañ c'hoazh 'm eus em divskouarn frazennoù evel : War ar Golgotha en deus Jezuz Krist skuilhet e wad evidomp etc..., gant ar framm verb skoazell + rener + anv-gwan verb, ur framm estren d'ar brezhoneg komzet. Soñj 'm eus bezañ bet implijet ur frazenn evel-se gwechall, pa oan c'hoazh krennard, hag un amezegez o c'hoarzhin hag o lâret din : "goude ur brezegenn 'giz-se e c'hellez kanañ deomp ar C'hredo", rak eviti hag evit ar vrezhonegerien a-gozh e oa ar brezhoneg kador-se ur brezhoneg mat evit an iliz. Ur wech deuet er-maez, e ranker komz brezhoneg reizh.\nSiwazh, bremañ e vez kavet ar framm-se e pep lec'h, war Al Liamm da skwer :\n* Un dra vat eo o defe pemp kêr kinniget degemer al lise. ( AL 300 )\n* Pell zo avat eo ar mare-se aet da get ( AL 312 )\n* M'en deus Abeozen miret al levr-mañ ( AL 312 )\nPetra a lavar F. Kervella ? Reiñ a ra daou daou framm, deomp da choaz : ar framm meneget uheloc'h ganin, hag ar framm : verb skoazell + anv gwan verb + rener.\nHa Jules Gros ? Gant Jules Gros e kaver etre 80 ha 100 frazenn e-lec'h ma c'hellfemp kaout ar framm brezhoneg kador 'm eus meneget. Padal, ne vez ket kavet ur wech, pas unan he-unan. Reiñ a ra deomp frazennoù evel : ar person kozh a lavare en doa aochet Sant Efflam... mes neblec'h ne gaver ur framm evel : *en doa Sant Efflam aochet..\nWar-dro ar bloavezhioù 1975 'm boa graet enklaskoù war ar poent-se. Goulenn a raen gant an dud treiñ depuis que mon père a vendu sa maison...Klevet a raen da gentañ abaoe en deus ... va zad...gwerzhet e di...Neuze e c'houlen daoust hag eñ e lârfent se, ha deus o muskenn e welen 'walc'h ne oant ket kontant gant se. Goude klask e lârent din abaoe en deus gwerzhet ma zad e di, hag aze e santen e oant laouenoc'h. D'ar c'houlz-se e kinnigen dezhe : abaoe m'eo bet gwerzhet e di gant ma zad, ha neuze e veze respontet din : ya evel-just, 'mod-se e lâran, ha n'eo ket 'mod-all.\nBerr ha berr, evit echuiñ :\n*Abaoe (m')en deus ma zad gwerzhet e di : da viret evit ar sul, etre an aviel hag ar c'hredo.\nAbaoe (m')en deus gwerzhet ma zad e di : mat.\nAbaoe (m')eo bet gwerzhet e di gant ma zad : mat, an hini stankañ e brezhoneg komzet.\nIII An nac'hañ pa vez stag an nac'hañ ouzh ur ger all estreget ar verb.\nPa vez stag an nac'hañ ouzh ar verb, ec'h implijer ket. Da skwer, ne ran ket, ne wel ket, (ne) deb(r)a ket (a)n(ezh)añ. Sellet ouzh F.K., § 232-234.\nMut e chom F.K. war an nac'hañ stag ouzh ur ger all. Neuze e ranker lakat pas.\n- 'Mod-se 'po ? - O, pas kement-se.\n- Bop ivez a oa aze ? - Pas Bop, memestra !\nKemer ane'añ solud, pas gant un dorn hepken !\nImplij ket e frazennoù evel ar re-mañ zo ur fazi e-keñver ar yezh. Ne c'heller ket c'hoari cheñch-dicheñch ar gerioù en ur yezh : kemer a rin ur skwer e galleg, peogwir eo yezh vamm an darn vrasañ eus ar re a lenno ar pajennoù-mañ :\nCourir à pied, courir à toutes jambes zo galleg mat.\n*Courir à tous pieds, courir à jambes zo galleg loukez. Heñvel dra eo evit ar brezhoneg.\nKet a c'hell bezañ implijet gant gerioù all estreget ar verb, mes atav war-lerc'h : diskuizh pe get, e rankemp sevel... Teofil ivez ? - Ket, pas Teofil ! Hag evel-just e vez implijet war-lerc'h ar verb.\nIV Displegañ an araogennoù pe nompas ober pa vez daou raganv\nDa gentañ un tamm lojik war ster ur frazenn c'halleg : j'ai acheté ceci pour toi et moi. Anat eo emañ da vezañ komprenet : j'ai acheté ceci pour ( toi et moi ), ar pezh a c'hellfemp cheñch en ur skrivañ : j'ai acheté ceci ( pour toi ) et ( pour moi ), pezh a zo galleg reizh ivez. Er c'hontrol, soñjal *j'ai acheté ceci ( pour toi ) et moi ne sinifi mann ebet.\nHevelep kudenn a gaver e brezhoneg, nemet e vez klevet ar fazi : pa skriv Goulven Pennaod " *mousedigoù dister eveldon pe vMirande " (Al Liamm 304 ) en em renter kont en deus c'hoazh G.P. meur a dra da zeskiñ e-keñver lojik ar yezh.\nPenaos ober ? Pa vez unsilabennek ar ger, e tispleger an araogenn : An dra-mañ zo dit pe din ? Ne vo ket lâret *an dra-mañ zo da te pe me ? Pa vez div silabenn pe ouzhpenn, e chom dizispleg an araogenn : Komz a ra brezhoneg evel c'hwi ha me ( Goulven Jacq ). An daou all a oa evel c'hwi ha me ( J. Riou ).\nNe vije ket santet evel ur fazi ur frazenn evel an daou all a oa eveldoc'h hag eveldon, nemet ne vez ket lâret dre ma eo re hir.\nEr c'hontrefed, frazennoù evel *an daou all a oa eveldoc'h ha me , pe ur frazenn hag a grog evel ar re-mañ :*etrezoc'h ha me, etrezi hag he breur... (R. Hemon) zo euzhadennoù. Ret mat eo skrivañ evel c'hwi ha me, etre c'hwi ha me pe etrezomp hag etre hi hag he breur, etre he breur hag hi.\nC'hoarvezout a ra gant an araogennoù, displeget pe get, ar pezh a c'hoarvez gant ar c'hemmadurioù, na vezont ket graet bep gwech : lâret e vez ingal ur plac'h vras, mes ar peurliesañ e vez lâret ur plac'h bras ha kapabl, dre ma eo liammet startoc'h bras gant kapabl eget gant plac'h. Er memes mod, e c'heller lenn : Penaoz em-bije gallet liva ho kwreg heb hi dirazon ? ( J. Riou, Dogan ) pe klevet : N'omp ket prest da c'honit gant te o hont war ma fenn hep ehanañ ( Pgt, bloavezhioù '60 ). En div frazenn-se eo arabat displegañ an araogenn.\nNEMET - HEPKEN\n(bet embannet en "Al Liamm")\nAn notenn-mañ abalamour d'ur fazi a gavan bremañ en un nebeud skridoù, ar meskaj etre nemet, deus un tu, hag hepken pe nemetken deus an tu all. Ar wech kentañ ma 'm boa remerket se e oa gant ar frazenn-mañ, ma 'm eus soñj mat :\nGraet e oa bet pannelloù, nemet e brezhoneg.\nKomprenet 'm boa evel just e falveze da oberour al lizher komz eus pannelloù hollvrezhoneg, ha koulskoude, ar frazenn skrivet a sinifie dres ar c'hontrefed : graet e oa bet pannelloù, e meur a yezh marteze, met ne oa hini brezhoneg ebet en o zouez.\nA) IMPLIJ NEMET, HEPKEN/NEMETKEN\n1°) Nemet, araogenn, a sinifi "war-bouez", "ur wech tennet". Da dreiñ e galleg gant sauf, moins.\nKreisteiz nemet pemp.\nTout ar familh nemet da vreur-kaer a oa eno.\nC'hwi e ar gwella war-lerc'h Loig ha Loig a oa ar falla nemet un (Y ar Gow)\nAr framm : ger mell resis + anv+ nemet displeget zo da dreiñ e galleg gant le seul : Al labour nemetañ, an hini nemeti.\n2°) Nac'hadenn + nemet : a gustum treiñ ar framm galleg : ne...que...\nN'am eus kavet nemed diou ( Jul Gros )\nAn hini n'eo ket aotrou en e vro n'en deus nemed mont en eur vro all hag e vo ( J.G.)\nHa netra nemet glac'har na'm eus bet em buhez (Kan.)\nAlies e vez klevet "ken met" e-lec'h "nemet", kazi bep tro e Kernev Izel ha Poher, 60% gant Jul Gros.\nAr re n'o deus ken med kezeg zo fouletoh evid ar re o deus trakteurien (J.G.)\n3°) Nemet zo stagell-isurzhiañ, o klotañ gant met, hervez F. Kervella, met kreñvoc'h eget met e verk an enebiezh :\nDeuet e oamp d'an eur, nemet n'eo ket an deiz mat e oa.\n4°) Hepken pe nemetken a dro ar galleg seulement, uniquement\nUn Doue hepken p'ini zo en neñv ( Gousperoù Kerne )\nUn Douë hep qen, ur feiz hep qen, ur vadizyand hep qen ( Gregor Rostren )\nN'eo ket hepken gant tud eus Pleiben pe a dro-war-dro ( Y ar Gow )\nAr frazennoù gant hepken a c'hell bezañ troet alies en ur mod all gant nac'hadenn + nemet :\nUr silienn hepken 'peus paket ? = ne 'peus paket nemet ur silienn ?\nEñ hepken = den ebet nemetañ\nUn dra hepken 'meus disoñjet = ne 'm eus disoñjet nemet un dra ( ha : 'meus ket disoñjet ken un dra, K.I. )\nAr framm "nac'hadenn + nemet " zo kalz stankoc'h eget ar framm " kadarnaat + hepken ".\nA-wechoù e c'hell hepken kreñvaat ster ar frazenn da heul nemet :\nEvel ne oa etrezomp nemet ur park hepken ( Kan. )\nB) LOJIK AR BREZHONEG : MA, NEMET MA.\nNe 'm bije ket kavet em boa digarez da sevel un notenn ma ne vije ket arriet du-mañ ur bajennad bruderezh evit ul levr jedoniezh em bannet gant Preder, ma kaver enni :\n"Daou niver zo par mar ha nemet mard eo mannel o diforc'h"\nA-benn lakaat sklaeroc'h en hoc'h empenn petra zo fall en ur frazenn seurt-se, ec'h an da gemer ur skwer all :\nKemeromp daou ober : "gelver" ( ar c'hi ) a vo an ober P\n"dont" ( evit ar c'hi ) a vo an ober Q\nAr bommoù hag ar frammoù saozneg a gavoc'h da heul eo ar re a vez kavet en holl oberennoù al lojikourion en XXvet kantved abaoe B. Russell. ( Principles of Mathematics )\n1°) Dont a ray ma c'halvez anezhañ\nAr frazenn-se a glot gant ar framm " If P then Q ", pe c'hoazh dindan ur stumm all : " Not both P and not-Q ", rak ar pezh ne c'heller ket kaout eo P ( gelver ar c'hi) ha nann-Q ( ar c'hi o chom hep dont. ) war un dro.\nKomzet e vez eus conditional pe implication e szg, eus embleg e bzg\n2°) Ne deuio nemet ma c'halvez anezhañ = dont a ray hepken ma c'halvez anezhañ ( framm treuzfurmet hervez A) 4°))\nKlaskomp kompren ar frazenn-mañ gant ar framm not both.... Ar pezh ne c'heller ket kaout eo gwelet ar c'hi o tont hep bout bet galvet, setu hon eus amañ : not both Q and not-P, ar pezh a glot c'hoazh gant an embleg. : If Q then P., rak ma teu ar c'hi, ec'h omp sur eo bet galvet.\n3°) Dont a ray nemet ma c'halvez anezhañ.\nNe c'heller ket kaout an daou ober "dont" ha "gelver" war un dro : ma vez galvet ar c'hi ne deu ket, met dont a ra a-hend-all. Amañ hon eus ar pezh a vez graet "non-conjonction" anezhañ gant Russell, hag a glot gant ar framm : not both P and Q.\n4°) E c'heller lakaat 1°) ha 2°) asambles . " Dont a ray ma c'halvez anezhañ, ha ma c'halvez anezhañ hepken ". War un dro hon eus If P then Q hag If Q then P.\nGraet e vez bi-implication pe biconditional eus se e szg\nNE C'HELLER KET LAKAAT 1°) HA 3°) ASAMBLES : Ma vez skrivet pe lavaret : *"Dont a ray ma c'halvez anezhañ ha nemet ma c'halvez anezhañ", pa vez galvet ar c'hi, e rank dont ( abalamour da 1°) ha chom hep dont ( abalamour da 3°). Ur frazenn seurt-se n'he deus ster ebet, ha koulskoude ez eo ar pezh a gavomp war levr jedoniezh Preder, ur frazenn hag a ra ar meskaj etre an daou nemet ma a gaver en 2°) ha 3°).\nAdkemeromp ar frazenn jedoniezh, ha troomp anezhi e div yezh all :\nDaou niver zo par mar ha nemet mard eo mannel o diforc'h.\nTwo numbers are equal if and except if their difference is equal to zero.\nDeux nombres sont égaux si et sauf si leur différence est égale à zéro.\nSeurt frazennoù a vez graet senseless statements anezhe gant B. Russell, dre ma lakaont en-kevatal un dra hag a c'hell bezañ gwir ( "daou niver zo par", lakaomp 3/2 = 1.5 ), hag un dra na c'hell ket bezañ gwir dre e natur peogwir e rank plegañ da zaou ziviz kontrol ( ma... ha nemet ma...)\nEus pelec'h e c'hell dont ur seurt fazi ? Moarvat eus ar galleg. An deiz all, e kleven ur ministr eus republik Bro-C'hall - ra vezo meulet - o tistagañ : Qu'est-ce qu'on voit ? On voit que des jeunes enthousiastes, que des jeunes prêts à travailler,etc etc. Gwir eo ne c'heller ket treuzkompren ur seurt frazenn e galleg, rak que ha sauf ne c'hellont ket bezañ mesket. E brezhoneg eo kalz grevusoc'h ar fazi gant treuzimplij ar ger nemet peogwir e lavarer ar c'hontrol rik eus ar pezh a soñjer.\nEvit klozañ, un nebeud frazennoù dastumet amañ hag ahont diwar-benn ar yezh :\nHarzoù ma yezh harzoù ma bed ( Wittgenstein, Tractatus 5-6)\nPal ar brederouriezh eo sklaeraat ar yezh en un doare lojik ( Wittgenstein, Tr. 4-112)\nEvel m'o deus komzet ha skrivet gwechall ar re a ouie mat ar yezh, evel-se ez eus c'hoazh da gomz ha da skrivañ ( Maodez Glanndour, AL 206, p 268)\nYann GERVEN, 25 IV 1998\n(c) Ar Falz, Décembre 2000 -- Adressez vos commentaires à arfalz@yahoo.fr


Ar mirva natur rannvroel | rnr-de-glomel\nGant ar mirvaoù natur e vez kaset da benn teir c'hefridi disrannus : gwareziñ ar metoù naturel koulz hag ar spesadoù loened ha plant hag ar glad geologel, merañ al lec'hioù ha kizidikaat an dud. Ar statud a virva natur a zo unan eus ar statudoù gwareziñ kreñvañ e Frañs.\nGouzout hiroc'h diwar-benn ar mirvaoù natur...\nMaezioù stummet gant an dud...\nDont a ra maezioù mirva natur lanneier ha geunioù Groñvel eus gweredoù etre an dud hag an natur abaoe Nevezoadvezh ar Maen. Dre eztennañ an danvezioù krai (koadeier, lanneier, ha kement zo....) e-pad meur a gant vloaz ez eus bet aesaet diorren ar metoù-se hanter-naturel anezhe ha roet an tu da zelc'her bev ar spesadoù o deus kavet bod enne.\nMa vez meret Lann Bern ha Magor Penvern gant an AMV abaoe ar bloavezhioù 1990 e oa bet krouet ar mirva natur rannvroel e 2008 a-benn gwareziñ ar metoù-se dibar da gladoù naturel ha sevenadurel Breizh. Gouzout hiroc'h diwar-benn dalc'hoù ar mirout...\nAr mirva natur berr-ha-berr...\nDeiziad krouiñ : 08/12/2008 Prantad rummata : 10 vloaz\nLec'h : Aodoù-an-Arvor, kumun Groñvel Gorread rummataet : 107,85 ha\nStatud ar font : 1 perc'henn prevez, an Diazezadur evit gwareziñ annezoù al loened gouez\nPennadurezh rummata : Kuzul-rannvro Breizh\nMerourez : Kevredigezh Talvoudekaat lec’hiennoù naturel Groñvel\nLann Bern a dalvfe kement ha "bern lann". Ar bladenn ec'hon a lanneier gleborek a ya d'ober Lann Bern en em led war ouzhpenn 80 hektar. 6 gwech ledanoc'h e oa gwechall ha Lann Peran a veze graet anezhi...\nE penn an diazad doureier emañ an dachenn c'hleborek-se, enni logelloù bihan gwall zargemmek : tremen a reer eus ul lann d'un hirc'heoteg, eus ur geun d'ur bradenn c'hleborek...\nDalc'hoù ar mirout\nLanneier gleborek, taouarc’hegi, geunioù... un tamm muioc'h eget un hanter eus annezoù ar mirva natur a zo annezoù a laz kumuniezhel, da lavaret eo annezoù dibar dezverkus eus bevliesseurted Europa.\nKreñv eo an dalvoudegezh a-fet plant: 20 spesad plant dezhe un dalvoudegezh c'hladel greñv (er par europat, broadel, rannvroel) a zo bet renablet war al lec'h en o zouez al loa-raned (Luronium natans), man-pennek-ar-geunioù (Lycopodiella inundata) hag ar sekrep-gell (Rhynchospora fusca).\nReiñ a ra ar mirva natur bod d'ul liesseurted vras : spesadoù ral ha gwarezet evel man-taouarc'h La Pylaie (Sphagnum pylaesii), brizhig-ar-geunioù (Euphydryas aurinia), an nadoz-aer du (Sympetrum danae), maligorn Kemper (Elona quimperiana), ha kement zo.\nAnavezet ez eus bet tri dalc'h mirout bras war ar mirva natur\ngwareziñ an annezoù gleborek hag oligotrof ha buhez ar spesadoù en annezoù-se\nar fed ma 'z eus eus ur marelladur annezoù e kreiz ur mirva rannvroel a vevliesseurted\nbarregezh ar reizhiadoù e penn an diazadoù doureier\nGant an dalc'hoù-se eo bet kantreizhet krouiñ ar mirva natur, ar pezh a ro d'ar merour un atebegezh kreñv a-fet gwareziñ pe gwellaat an elfennoù-se eus ar glad naturel.\nEvit dont a-benn ez eus bet savet ur steuñv merañ war ar prantad 2016-2024 :\nEn teul-mañ ez eus un dielfennadur hollek hag a ro tu da gompren mont en-dro ar mirva natur. Termeniñ a ra ivez an heñchañ strategel dre balioù war hir dermen (da dizhout) hag a zo displeget ha resisaet da c'houde dre balioù amzerelaet (e-doug dek vloavezh ar steuñv merañ).\nKlikañ amañ evit gwelet an daolenn-stur 2016-2024


75 vloaz en deus Lucky Luke ! - BreizhVOD\nDegemer / Keleier / Nevezentioù / 75 vloaz en deus Lucky Luke !\n75 vloaz en deus Lucky Luke !\nDistaol war an DVD Lucky Luke ! Daisy Town & Gwerz ar re Dalton


Atersadennoù – Page 9 – Radio Kerne\nIle de Sein Énergies\nUr sujed diwar-benn ar stourm kaset er mare-mañ gant ur gevredigezh sitoaianed eus Enez Sun, evit gounit o emren energetek. Emaint o klask adprenañ ar rouedad EDF evit gellet staliañ un doare produiñ all, a vo bouetet gant ar mor, an heol ha gant an avel ha n’eo ket mui gant fioul. Met ur monopole a berc’henniezh a zo bet fiziet e EDF ha rankout a reer dija lakaat votiñ chench al lezenn. Aet oa Laetitia Fitamant da gavout Dominique Gourlaouen, ezel deus ar gevredigezh ATREIS, hag a gas ar stourm-se da benn.\nTitouroù diwar-benn ATREIS (Association des Amis de la Transition Energétique de l’Île de Sein) hag an embregerezh IDSE (Ile De Sein Energies) a gavoc’h dre www.idsenergies.fr\nKengred gant ar repuidi\nDibaoe ‘meo bet dispennet junglenn Calais eo bet kaset ar repuidi a oa eno un tammig e pep lec’h e Frañs. Un toullad anezho zo bet degemeret e Tregon e-kichen Konk Kerne. E-touez an tregont erru a-hont eo chomet 18 den, familhoù an holl anezho. Ha daoust d’ar vanifestadeg oa bet aozet a-enepto pa z’int erru ez eus ur bern kevredigezhioù hag hiniennoù o sikour anezho er vuhez pemdeziek. E Scaer ez eus ur strollad anvet On est Bretons, on est solidaires et on agit hag a ra e seizh gwellañ evit m’en em sentfe er gêr amañ. Malou Gourlaouen a zo perzh eus ar strollad-mañ.\nBaleadennoù etre hent-meur hag an hent-houarn\nBrewen Favrau, poltred ur soner